16:03 / 04.11.2017\nФИФА рефериси Равшан Эрматов бошчилигида ўзбекистонлик ҳакамлар бригадаси клублар ўртасидаги ЖЧда ишлайди. Бу ҳақда ЎФФ расмий сайти хабар тарқатди.\nМанба берган хабарга кўра, Эрматовга мусобақа давомида қанот ҳакамлари Абдуҳамидулло Расулов ва Жаҳонгир Саидовлар ёрдам беришади.\nЭслатиб ўтамиз, клублар ўртасидаги ЖЧ шу йилнинг 6-16 декабрь кунлари Бирлашган Араб Амирликлари пойтахти Дубай шаҳрида бўлиб ўтади.\nФИФА томонидан келган таклифга кўра, яна бошқа ҳакамларимиз ҳам халқаро учрашувлардан таклиф олган. Жумладан, 14 ноябрь куни Камбоджанинг Пномпень шаҳрида Осиё Кубоги-2019 саралашидан ўрин олган Камбоджа ва Иордания терма жамоалари ўртасида учрашув бўлиб ўтади. Мазкур ўйинни ФИФА рефериси Ильгиз Танташев бошқариб боради. Унга қанотларда Руслан Серазетдинов ва Андрей Цапенко ёрдам беришади. Тўртинчи ҳакам вазифасини Дмитрий Пислегин бажаради.\nШунингдек, 4-8 ноябрь кунлари Қатар давлатида бўлиб ўтадиган U-19 Осиё чемпионати саралаши «С» гуруҳидан ўрин олган учрашувларда яна бир ФИФА рефериси Азиз Асимов қанот ҳаками Ҳусниддин Шодмонов билан биргаликда иш олиб боради.\n4-8 ноябрь кунлари Мўғулистон пойтахти Улан-Батор шаҳрида ўтказиладиган U-19 Осиё чемпионати саралаши «I» гуруҳидан ўрин олган учрашувларда эса ФИФА рефериси Шерзод Қосимов қанот ҳаками Тимур Гайнуллин билан ишлайди.\nФИФА Равшан Эрматов


18:40 / 05.04.2017\nХХ асрнинг улкан қурилишларидан бири бўлган, Марказий Осиё халқларининг турмуш даражасини яхшилаш борасида катта бурилиш ясаган Катта Фарғона каналининг тарихи барчамиз учун қизиқарли ва ҳайратланарлидир. Бунинг боиси шундаки, у асосан қўл кучи билан тупроқ қазилиб, ўз ниҳоясига етказилган ва Фарғона водийсида бунёд этилган энг йирик гидротехник иншоотдир.\nАслида инсонлар қадим-қадимлардан ҳаёт учун зарур бўлган сув манбааларини бўйсундириш учун канал қазиб, ариқ чиқариб, ерларни ўзлаштириш билан шуғулланиб келадилар. Ўлка аҳолиси деҳқончилик билан шуғулланиб келар экан, доимо сув танқислиги, суғориш иншоотларининг камлиги оқибатида унумдор ерлар чўлга айланар эди. Катта Фарғона каналининг қурилиши эса аҳолининг унумдор ерларга бўлган эҳтиёжини қондириб, бир неча асрлар мобайнида қамиш босиб ётган ботқоқликлар ҳамда қум барханларининг ўрнида экинзорлар боғлар ва токзорларни яратиш имконини берди.\n1939 йил 1 августдан бошланган халқ ҳашари билан Катта Фарғона канали жуда қисқа муддатда 45 кунда қуриб битказилди. Шундан кейин Катта Фарғона Канали 1940 йилда Тожикистон ҳудудида яна узайтирилди. Халқ ҳашарида 180 минг нафар ишчи ва деҳқон ҳамда 3000 нафар муҳандис-техник ходим қатнашди. Ўзбекистон, Қирғизистон ва Тожикистон ҳудудидаги 500 минг гектар суғориладиган ерларнинг сув таъминоти яхшиланди, янги ерларни ўзлаштириш имконияти пайдо бўлди.\nЎша даврнинг машҳур санъаткорлари Тамарахоним, Ҳалима Носирова, Лутфихоним Саримсоқова, Гавҳар Раҳимова ва бошқалар ҳалол меҳнат қилаётган ҳашарчиларни маданий хизмат кўрсатиш билан қўллаб-қувватладилар.\nХўш, ота-боболаримиздан бизга мерос бўлиб қолган бу катта Фарғона каналини асраб-авайлаяпмизми? Уларнинг меҳнатини нечоғлик қадрлаяпмиз?\nИжодий жамоамиз билан канални суратга олар эканмиз. Сувдан турли буюмлар чиқиндиси, ўт-ўланлар оқиб келаётганига гувоҳ бўлдик. Бу шунчаки, ўз-ўзидан келиб, тушиб қолган чиқиндилар эмас. Шу атрофда истиқомат қилувчи аҳоли томонидан ташланган ахлатлардир.\nКимдир бу ўт-ўланлар, шох-шаббалар шу канал атрофидаги дарахтнинг шохлари, барглари оқиб келаётганни айтиб, баҳона қилиб қўяди. Бироқ, кўзимиз тушган, гувоҳ бўлганимиз турли аҳоли чиқиндилари дарахтда ўсмайдику.\nШу ўринда бизда ҳақли савол туғилди. Канал атрофида истиқомат қилувчи аҳоли хонадонига туман ободонлаштириш башқармаси томонидан чиқинди машинаси ажратилмагандир. Аҳоли чиқиндиларни қаерга олиб чиқишни билмай, каналга ташлаётгандир. Мазкур муаммо билан ободонлаштириш бошқармасига мурожат қилдик.\nҚўштепа тумани ободонлаштириш бошқармаси маълумотига кўра 8 та чиқинди машиналари аҳоли чиқиндиларини олиш учун ажратилган. Шу ҳудудда истиқомат қилувчи аҳоли хонадонида чиқиндиларни олиш учун шартнома имзоланган. Киши бошига бир ой учун 1300 сўмдан маблағ ҳам тўланган. Ҳафтада 3 маротаба қишлоқ фуқаролар йиғини, кўчаларга ташриф буюрувчи ободонлаштириш бошқармаси машинаси чиқиндиларни келишилган вақтда олиб кетаяпти.\nБир ёқадан бош чиқариб, катта меҳнат ғалабаси билан якунланган халқ ҳашари самараси ўлароқ, Фарғона водийси аҳолисининг турмуш тарзининг юксалишида муҳим аҳамият касб этди. Қолаверса, Ўзбекистон боғ-роғларини гуллатаётган, эл дастурхони тўкин бўлиши учун ҳосилдор ерларни сув билан таъминлаётган Катта Фарғона канали ўзбек халқининг чин маънодаги миллий бойлигига айланганига шак-шубҳа йўқ.\nБугун биз лоқайд инсонларни қилаётган ишларини тасвиримиз орқали кўрсатдик, огоҳлантирдик, хулоса чиқаринг ва меҳнатни қадрланг. Биз бу мавзуга яна қайтамиз.


Инсонлар манфаатини кўзлаб иш қилинг — Zamaxshariy.uz\nИнсонлар манфаатини кўзлаб иш қилинг\n13 февраля, 2019 admin Без рубрики\nИслом динида инсон манфаатлари энг олий қадрият сифатида эътироф этилган. Ислом динининг нозил қилинишининг асосий сабаби ва асл моҳияти ҳам инсон манфаатини олийларга кўтариш эди. Бунинг бир мисолини Одам (а.с)дан тортиб Муҳаммад (с.а.в)гача бўлган шариатларда Аллоҳ субҳанаҳу ва таоло ҳар замон ва маконга кўра бандаларнинг манфаати учун ўз шариатини насх қилиб туришида кўриш мумкин. Яъни Аллоҳ таоло бир пайғамбарга ўз шариатини нозил қилгач, у пайғамбардан кейин бошқа пайғамбарни бошқа шариат аҳкомлари билан юборади, чунки бунда замонлар ривожланган, инсонларнинг эҳтиёжи ўзгарган бўлади. Инсонларнинг манфаатини рўёбга чиқариш – ислом шариатининг олий мақсадидир.\nАллоҳ таоло эзгу ишларни амалга ошириш ва яхши амаллар қилишни Ўзига қилинадиган ибодат билан ёнма-ён зикр қилган:\n“Эй иймон келтирганлар, рукуъ , сажда қилингиз ва Парвардигорингизга ибодат қилингиз ва эзгу ишларни қилингиз – шоядки, нажот топсангиз!” (Ҳаж сураси, 77-оят).\nОяти кариманинг мазмуни ҳақида диққат билан фикр юритсак, Аллоҳга ибодат қилиш билан бир қаторда инсонларга манфаат етказиш ва хайрли ишларни амалга ошириш дунёю охиратда нажот топиш воситаларидан бири эканлиги ойдинлашади. Демакки, Парвардигорга ихлос билан ибодат қилиш ҳамда одамларга наф етказиш инсонга нажот ва саодат келтирадиган энг улуғ ишлардан экан.Шундан ҳам маълумки, динимизда инсон манфаатининг ўрни беқиёсдир.\nЭзгу ишларни амалга ошириш деганда қийналган инсонга ёрдам бериш, бошига мушкил тушган кишининг оғирини енгил қилиш, қарздорга қарзини узишда кўмаклашиш, беморлар ҳолидан хабар олиш, мусибатдаги инсоннинг кўнглини кўтариш тасалли бериш, ҳожатмандларнинг ҳожатини раво қилиш ва ҳоказолар каби бандаларга манфаати тегадиган барча ишлар тушунилади.\nҲа, инсонларга манфаат етказиш динимизда энг улуғ ишлардан биридир. Аллоҳ таоло инсониятга Ўзининг энг сара ва танланган бандаларини пайғамбар қилиб юборар экан уларни эзгу ишларга буюрган:\n“ва уларга (пайғамбарларга) эзгу ишлар қилишни ваҳий қилдик” (Анбий сураси, 73-оят).\nБошқа бир ҳадиси шарифда эса одамларга энг кўп фойда етказувчи инсон одамларнинг энг яхшиси ва афзали дея васфланади:“мўмин киши дўст бўлади ҳамда дўст тутилади. Ўзи (биров билан) дўст бўлмайдиган ва (биров томонидан) дўст қилинмайдиган инсонда яхшилик йўқдир. Одамларнинг энг яхшиси эса оламларга энг кўп манфаат етказадиганидир” (ҳадисни Табароний “ал-муъжам ал-авсат”да Жобир разияллоҳу анҳудан ривоят қилиб келтирган).\n«Расулуллоҳ соллаллоҳу алайҳи васаллам шундай дедилар: «Одамларнинг Аллоҳга энг суюклиси одамларга кўпроқ манфаат келтирадиганидир. Амалларнинг Аллоҳга энг суюклиси бир мусулмонга шодлик бахш этишинг ёки ундан бир ташвишни аритишинг, ё ундан очликни кетказишинг ёхуд унинг номидан қарзини ўташингдир. Қасамки, бир биродарим билан бирор ҳожати юзасидан бирга пиёда юришим мен учун мана бу масжидда, яъни Мадина масжидида бир ой эътикоф ўтиришимдан суюклидир».\nБугунги кунда юрдошларимиз, халқимиз манфаати учун Юрт бошимиз канчалар жон куйдираётгани хеч кимга сир эмас Шу кунларда Президентимизнинг “Ўзбекистон Республикасини янада ривожлантириш бўйича ҳаракатлар стратегияси тўғрисида”ги фармони нафақат Ўзбекистон аҳли, балки халқаро ҳамжамият мутахассисларининг ҳам эътиборини тортди. Шу боис унга жаҳон миқёсида ҳам муносабат билдирилмоқда.\nМазкур фармон билан 2017-2021 йилларда Ўзбекистон Республикасини ривожлантиришнинг бешта устувор йўналиши бўйича ҳаракатлар стратегияси, ҳаракатлар стратегиясини “Халқ билан мулоқот ва инсон манфаатлари йили”да амалга оширишга оид Давлат дастури тасдиқланди.\nҲаракатлар стратегиясининг устувор йўналишларига келсак, улар давлат ва жамият қурилишини такомиллаштириш; қонун устуворлигини таъминлаш ва суд- ҳуқуқ тизимини янада ислоҳ қилиш; иқтисодиётни янада ривожлантириш ва либераллаштириш; ижтимоий соҳани ривожлантириш; хавфсизлик, миллоатлараро тотувлик ва диний бағрикенгликни таъминлашдан иборатдир.\nҚолаверса бу йил Президентимиз Олий Мажлисга Мурожаатномаси вақтида 2019 йилга “Фаол инвестициялар ва ижтимоий ривожланиш йили” деб ном беришлиши юртдошларимиз манфаати учун эканлиги фикримизнинг яққол далилдир. Мурожаатномада айтилган ҳар бир фикр халқимизнинг турмуш тарзини юксалтиришга, фаровонлик учун дадил қадамлар ташлашга, фуқаролар учун қулай шарт-шароитлар яратишга асос бўлаётгани Президентимизнинг фақат ва фақат инсон омили учун, манфаатлари учун ёниб ишлаётгани далилидир. Биз эса шундай сарбоннинг карвонида эканлигимиздан жудаям фахрланамиз.\nУргач шаҳар “Кўзли ота”\nмасжиди имом-хатиби А.Матяқубов\nPrevious Post:ЁШЛАРИМИЗНИ ИНТЕРНЕТ ТАРМОҒИДАН ТЎҒРИ МАҚСАДДА ФОЙДАЛАНИШГА ЎРГАТАЙЛИК\nNext Post:Исломдаги фазилатлар яхшиликдир.


Ўзбекистон Республикаси Президенти Шавкат Мирзиёев раислигида куни кеча бўлиб ўтган маънавий-маърифий ишлар тизимини тубдан такомиллаштириш, бу борада давлат ва жамоат ташкилотларининг ҳамкорлигини кучайтириш масалалари бўйича видеоселектор йиғилиши ўтказилди. Жаҳон тарихига назар солсак, ҳар бир халқ, аввало, маънавий бирлашуви, миллий ғояси билан юксалган. Бугун янги ҳаёт қуриш, ривожланган давлатлар қаторига чиқиш йўлидан бораётган мамлакатимизда ҳам миллий ғоя масаласи жуда муҳим аҳамиятга эга. Сўнгги йилларда бу борада қатор қарорлар қабул қилинди. Республика маънавият ва маърифат кенгаши раиси Президент экани белгилаб қўйилди. Кенгашнинг ҳудудий бўлимларига масъуллик ҳокимлар зиммасига юклатилди. Бу ўзгариш маънавий-маърифий ишларни давлатимиз сиёсатида янада юксак ўринга кўтарди. “Агар жамият ҳаётининг танаси иқтисодиёт бўлса, унинг жони ва руҳи маънавиятдир. Биз янги Ўзбекистонни барпо этишга қарор қилган эканмиз, иккита мустаҳкам устунга таянамиз”.


Афғонистон армиясига АҚШ учинчи ҳарбий базасининг топширилиши - Parstoday\nмай 13, 2021 00:09 Asia/Tashkent\nАҚШнинг Афғонистондаги учинчи ҳарбий базаси афғон армиясига топширилди.\nАҚШ армиясининг махсус операциялар қўмондонлиги чоршанба куни Кобулнинг жануби-ғарбий қисмдаги "Риш Хор" ҳудудида жойлашган "Мурҳод" АҚШ ҳарбий базаси афғон армиясининг қўмондонликларига расмий равишда топширилганлигини эълон қилди.\n"Мурҳод" сўнгги икки ҳафта ичида афғон кучларига топширилган Американинг учинчи ҳарбий базасидир. Афғонистоннинг жанубий ва шимолий қисмида жойлашган Ентони ва Майк Spinning базалари илгари афғон қўшинларига топширилган эди.\nХабарларга кӯра бу ҳаракат кўпроқ АҚШ қўшинларини Афғонистоннинг бир қисмидан иккинчи қисмига кўчиришга қаратилган ва Америка қўшинлари ҳали Афғонистонни тарк этмаган. Жо Байден АҚШ қўшинлари 11 сентябрга қадар чиқиб кетишини ваъда қилди.\nАҚШ ва унинг иттифоқчилари 2001 йилда Афғонистонга терроризмга қарши кураш ва Афғонистондаги хавфсизликни таъминлаш баҳонасида бостириб кирдилар. Бу ишғол афғон халқига уруш, можаролар, Афғонистоннинг иқтисодий инфратузилмасини йўқ қилиш, шунингдек, нотинчлик, терроризм ва гиёҳванд моддалар ишлаб чиқаришнинг кӯпайишидан бошқа ҳеч нарса келтирмади.\nАҚШнинг Афғонистондаги жиноятлари\nАфғон ва Покистон диний уламолари томонидан Афғонистонда уруш ҳаром деб эълон қилинди\nЎтган йили АҚШ ҳужумларида 100 дан ортиқ тинч аҳоли ҳалок бўлган\nСЕНТКОМ: АҚШнинг Афғонистондан чиқиб кетишининг 44 фоизи якунланди\nПутин Байден билан учрашувини Москва -Вашингтон алоқаларига ижобий таъсир қилишига умид билдирди


Россияда янги купюралар муомалага чиқарилади\n15:57 / 01.02.2017\nРоссия Марказий банки – Россия банки – жорий йилнинг охирида муомалага чиқариладиган янги пуллар дизайнини аниқлаб олди. Бу ҳақда Марказий банк матбуот хизмати хабар қилмоқда. Янги купюралар 200 ва 2000 номиналга эга бўлади.\n«200 рубллик банкнотада Севастополь тимсоли туширилади. Унда чўкиб кетган кемаларга ўрнатилган ёдгорлик ва Херсонес кўриниши акс этади. 2000 рубллик қоғоз пулда Узоқ Шарқнинг машҳур жойлари — Владивосток кўприги ва Амур вилоятидаги Шарқий космодроми сурати акс этади», — дейилади хабарда.\nБанкноталар дизайни бўйича якуний қарор Бутунроссия танлови натижасида қабул қилинган. Танлов ўтган йилнинг июнь-октябрь ойларида бўлиб ўтган эди. Унда 5 мингдан ортиқ даъвогарлар қатнашган. 3 миллиондан ортиқ киши иштирок этган овоз бериш жараёнида Узоқ Шарқ ва Севастополь тимсоллари танланди.\nМБ раиси Эльвира Набиуллинанинг фикрича, янги пуллар фуқароларнинг маҳсулотлар ва хизматлар учун ҳақ тўлашини енгиллаштиради.\nРоссия банки, сўнгги маротаба, 2009 йилда янги номиналдаги пулларни чиқарган эди. Ўшанда 10 рубллик тангалар муомалага киритилганди.


Паркент туманида сойда чўмилаётган аёл самосуд қилинди – Газета.uz\nТошкент вилоятининг Паркент туманида жойлашган сойда чўмилаётган аёл бошқа бир аёл томонидан калтакланди. Ҳолат юзасидан жиноят иши қўзғатилиб, тергов ҳаракатлари олиб борилмоқда.\nLotinchada 26 июл 2021, 10:36 Жамият\nИжтимоий тармоқларда Тошкент вилояти Паркент туманида сойда чўмилгани айтилган аёлнинг «самосуд» қилингани акс этган видео тарқалди. Ҳолат юзасидан Тошкент вилояти ИИББ ахборот хизмати раҳбари Бобур Тулаганов изоҳ берди.\nМаълум қилинишича, мазкур ҳолат Паркент тумани ИИБ Навбатчилик қисмида 20 июль куни рўйхатга олинган.\nУнга кўра, Паркент тумани, Невич маҳалласида яшовчи фуқаро М.М. (1984 й.т. аёл) маҳалла ҳудудидан оқиб ўтувчи «Қизилсой» сойида чўмилаётган фуқаро Д.Г. (1987 й.т. аёл)ни ёнига бориб, бу сувдан истеъмол қилишларини айтган. М.М фуқаро Д.Г. билан жанжаллашиб, унинг эгнида бўлган кийимларини зўрлик билан ечиб ташлаган. Уни уриб-тепиб тан жароҳати етказган.\nМазкур ҳолат юзасидан Паркент тумани ИИБ ҳузуридаги Тергов бўлими томонидан ЖКнинг 277-моддаси 1-қисми (Безорилик, яъни жамиятда юриш-туриш қоидаларини қасддан менсимаслик, уриш-дўппослаш, баданга енгил шикаст етказиш ёки ўзганинг мулкига шикаст етказиш ёхуд нобуд қилиш анча зарар етказиш билан боғлиқ ҳолда содир этилса) ва 140-моддаси 1-қисми (Ҳақорат қилиш, яъни шахснинг шаъни ва қадр-қимматини беодоблик билан қасддан таҳқирлаш, башарти, шундай ҳаракатлар учун маъмурий жазо қўлланилгандан кейин содир этилган бўлса) билан жиноят иши қўзғатилиб, тергов ҳаракатлари олиб борилмоқда.\n«Жараёнда албатта қонун устуворлиги ва қилмишга яраша жазонинг муқаррарлиги таъминланиб, батафсил маълумот берилади», — дейилади хабарда.


“…Балки тирик қолганида, мени яна севармиди, ардоқлармиди…” — Nargis.uz\n“…Балки тирик қолганида, мени яна севармиди, ардоқлармиди…”\nФарғона вилояти Реабилитация ва мослаштириш маркази ходимлари томонидан оиладаги зўравонликни олдини олиш, хотин-қизларнинг ҳуқуқ-манфаатларини ҳимоя қилиш мавзусида вилоят бўйлаб қатор амалий учрашувлар, очиқ мулоқотлар, давра суҳбатлари, конференция ва семинарлар ўтказиб бориш анъанага айланган.\nМаҳалла фаоллари ва мактаб психологлари учун ташкил этилган ана шундай навбатдаги семинар-тренинглар жараёнида тадбир қатнашчиларидан бири Марказ психологи У. Марасуловага мурожаат қилди.\nМаълум бўлишича, аёл тумандаги маҳаллаларнинг бирида ишлар экан. Психолог билан суҳбатлашаркан, Мавлуда (исмлар ўзгартирилган) ўз ҳаётини ҳикоя қилиб берди:\n“Мен оддий оилада вояга етдим. Отам фабрикада ишчи эди. Болалигим ука-сингилларимга “энагалик” билан ўтди, на ўқишимга, на бирон бир ҳунарни ўрганишимга қўйишмади. Мактабни битиришим биланоқ – 17 ёшимда мени дарҳол турмушга бериб юборишди. Бирин—кетин уч нафар фарзандим туғилди. Турмуш қурганимдан кейин ҳам бирор касбни эгаллашни, ўқишнинг имкони бўлмади. Чунки қайнота-қайнонам диндор одамлар бўлиб, улар учун аёл киши боласига қараши ва уй—рўзғор юмушларини бажариши, кўчага чиқмаслиги, ишламаслиги, фақат уйда ўтириши лозимлиги қатъий ақида эди. Эрим эса ота—онасининг чизган чизиғидан чиқмасди.\nБулар ҳам майлику, аммо 15 йиллик турмушим давомида бирон ҳаловатли кун кўрганим йўқ, аксинча, бошим калтакдан чиқмади. Ҳар қандай вазиятда ҳам айбдор мен эдим. Уйда бирон муаммо чиқса, нимадир бузилиб қолса, болаларимдан бири йиқилиб, лат еса – ҳамма—ҳаммасида мени айблашарди. Вақт ўтгани сайин ҳар бир хатолик учун мен ўзимни ҳақиқатан ҳам айбдор сеза бошладим. Эрим баъзида уйдаги жанжал, калтакдан сўнг, ўзини айбор ҳис қилиб, мендан кечирим сўрарди. Аммо эртаси куни ҳаммаси яна бошидан бошланарди…\nСеминарда қатнашиб, мен нафақат жисмоний, балки жинсий зўравонликка учраганимни ҳам англаб етдим. Барча яқинлик менинг хоҳишимга қарши бўларди. Коронавирус балоси бошланганида эрим ётиб қолди. Ҳаттоки комага тушди. Аммо вафотидан бир кун олдин ўзига келди. Мени, фарзандларини кўришни истади ва ёнига кирганимда бир марта, атиги бир мартагина меҳр билан сочларимдан силади. Унинг нигоҳидаги ана шу меҳрни фақатгина бир маротаба – тўйимизнинг эртасига кўрган эдим. 15 йил давомида буни бошқа кўрмадим ҳам, сезмадим ҳам. Балки тирик қолганида, мени яна севармиди, ардоқлармиди…”\nАёл ўзини тутиб тура олмай, йиғлаб юборди.\nПсихолог томонидан ўтказилган бир қатор суҳбатлар натижасида аёлнинг ўзига бўлган ишончи ортди, келажагига нисбатан умид уйғонди. Ўз фарзандларига керак экани, ўтган ҳаёти ортда қолганини тушуниб етди. Аммо аёлнинг қалбида ҳали ҳануз умид яшарди: агар эри ўлмаганида, балки унга бўлган муносабатини ўзгартириб, меҳрибон, ғамхўр эрга айланармиди… Бу умидни унда турмуш ўртоғининг ўлимидан олдин бир маротабагина аёлига меҳр билан қараб, сочидан силагани уйғотган эди.\nАзиз муштарий! Қаранг 15 йил давомида бирга яшаб, эридан бирон оғиз ширин сўз эшитмаган, меҳр кўрмаган, боши таъна-маломатлардан, калтаклардан чиқмаган бўлса ҳам, турмуш ўртоғининг ўша охирги лаҳзалардаги ёқимли нигоҳи, биргина эркалаши Мавлуданинг бор аламларини унутиб юборишига сабаб бўлди.\nҲа, аёллар ҳаммаси яхши бўлиб кетишига, ёруғ келажакка бўлган умид ҳеч қачон сўнмайди. Балки шунинг учун ҳам улар ҳаммасига чидаб яшашар. Мана шу ҳақиқатни қани энди барча эркакларимиз ҳам англашганида эди, бари бошқача бўларди…\nФарғона вилояти Реабилитация ва мослаштириш марказининг “Ишонч телефон”лари:\n+998 99 869 11 46 （психолог);\n+998 99 875 11 46 (ҳуқуқшунос).\nАввалгиси: Яшагим келмаяпти, аммо мен ўзимни ўлдирсам, фарзандларим тақдири нима бўлади?\nНавбатдаги:Журналистика соҳасида «Олтин қалам» XV миллий мукофоти ғолиб ва совриндорлари тақдирланди.


Хитойда бир қувватланишда минг километр юрувчи водородмобил тақдим қилинди\nТехнология 23:20 / 24.03.2019 16694\nХитойнинг Wuhan Grove Hydrogen Automobile Co. компанияси водородда ишловчи ва бир қувватланишда 1000 км йўл боса олувчи электромобил прототипини тақдим қилди. Бу ҳақда “Автоцентр” нашри хабар берди.\n“Хитой саноати электромобил қурилиши тармоғини фаол ривожлантирмоқда. Бироқ батареяда ишловчи электромобиллар ортида кўпчилик бошқа истиқболли ишланма – водородда ишловчи электромобилни унутиб қўймоқда”, деб ёзилган нашрда.\nБундай транспорт воситалари ичида водородни парчалаб, электр заряди ажратувчи ўзига хос электр станция мавжуд. Глобал экологик самарадорлик нуқтаи назаридан, бундай электромобиллар анъанавий аккумулятор батареяларига эга электромобиллардан яхшироқ ҳисобланади.\nТаъкидланишича, водородмобилнинг прототипи 2020 йилда конвейерга қўйилиши режалаштирилган.\nМашинанинг ноодатий дизайнидан ташқари бош жиҳати бир қувватланишда 1000 км йўл боса олиши ҳисобланади.\nИшлаб чиқарувчининг таъкидлашича, машинанинг тўлиқ қувватланиши бир неча дақиқагина вақт олади. Бугунги кунда бир қувватланишда энг кўп йўл босиб ўта олувчи серияли водородомобил Honda Clarity ҳисобланиб, унинг юриш захираси 750 кмни ташкил қилади.


#FootWeek: «Истиқлол»дан ҳар ўйин учун 25 миллион сўрашмоқда\nБобур Акмалов муаллифлигидаги #FootWeek кўрсатувининг навбатдаги сонини эътиборингизга ҳавола қиламиз. Бу гал асосий мавзу сифатида Фарғонанинг «Истиқлол» клуби билан боғлиқ муаммони танладик. Про-лига жамоаси ўз номи билан аталадиган «Истиқлол» стадионида ўйнаш ҳуқуқидан маҳрум бўлган. Бу борада тўлиқроқ маълумотга эга бўлиш учун «Истиқлол» клуби техник директори Руслан Худойтотов билан суҳбат уюштирдик.\nБизга мурожаат қилган «Истиқлол» техник директорининг айтишича, клуб ўз вақтида стадион учун 78 минг доллар харажат қилган. Бироқ ҳозир стадион раҳбарияти «Истиқлол»дан ҳар бир ўйинни ўтказиш учун 25 миллион сўм сўрамоқда. Айнан шу сабаб «Нефтчи» ҳам «Истиқлол» стадионидан кетиб қолган. Клуб Фарғона ҳокимлигидан бу борада ёрдам кутмоқда. Кўрсатув даомида бу борада тўлиқ билиб олишингиз мумкин.\nКўрсатувнинг бу сонида яна кўплаб мавзулардаги мулоҳазалар билан ўртоқлашганмиз. Масалан, жонли эфирда ВАРдаги ҳакамлар ва бош ҳакам ўртасидаги суҳбатларни олиб бериш масаласи. Австралияда бундай ишни бошлаб юборишди ва мухлислар уни қўллаб-қувватлашди. Ҳозирда жонли эфир давомида ҳакамларнинг суҳбатларини узатиб бориш муҳокама қилинмоқда.\n#FootWeek'нинг янги сонида Россиядаги ҳакамлик можароси, Бергамо қаҳрамонига айланган «Аталанта» ва футболчиларнинг машғулотлардаги ажойиб голлари борасида сўз боради. Дарвоқе, бонусига ўз вақтида «Реал» дарвозабони бўлган Хулио Иглесиас ҳақида ҳам кичик ҳикоямиз бор. #FootWeek'нинг янги сонини Kun.uz'нинг YouTube'даги саҳифасида томоша қилишингиз мумкин.


Kutubxona - Muratboy Nizanov. Chiroq yonib turibdi (hajviya) / Kiril\nSiz shu sahifadasiz: Muratboy Nizanov. Chiroq yonib turibdi (hajviya) / Kiril\nМуаллифМуратбой Низанов Асар номиЧироқ ёниб турибди (ҳажвия)\nТуркумларКутубхона  Xалқлар - Ўзбек/Қорақалпоқ адабиёти Бўлимлар - Ҳажв  Муаллифлар - Муратбой Низанов  Услуб - Наср Шакл - Ҳажвиялар Ёзув - Кирил\nТилЎзб ТаржимонМузаффар Аҳмедов (Қорақалпоқ тилидан) Ҳажм9KBБезатишUzgen (admin@kutubxona.com) Қўшилган2013/06/28 Манбаhttp://www.ziyouz.com/index...\nЧироқ ёниб турибди (ҳажвия)\nLotin yozuvda Муратбой Низанов\nЁзувчи Дўстжон Муҳамедовга сўнгги ярим йилда илҳом келмай ҳеч нарса ёза олмай юрган эди. Бир куни ярим кечаси илҳом келди-ю, ижод қилишга киришди.Оқ қоғозлар бирин-кетин тўлаверди. Тизилишиб келаётган сўзларни ёзиб адо қилишнинг ўзи мушкул эди. Адиб ҳам ёзаверди, ёзаверди. Xудди шу пайтда лип этиб чироқ ўчиб қолганини қаранг! Тошиб турган илҳоми ҳам бирдан сўнди-қолди.\nДўстжон Муҳамедов ана кутди, мана кутди, охири бўлмади. Шамнинг ёруғида телефон китобчасини топиб нақд ГРЭС бошлиғининг уйига телефон қилди! Соат тунги учлар чамаси эди...\n— Мен... Кеча сиз телефон қилган ГРЭС бошлиғиман. Сизнинг уйингизда чироқнинг ўчмаслигига ваъда берганимдан кейин ўзим қўнғироқ қилиб қўяй деяпман...\nУйқу бир бўлиндими, энди ухлаш қийин. Муҳамедов хаёлга берилиб, ётиб-ётиб тонг оқарай деганда, кўзи илинди. Эртасига ишда эснай-еснай зўрға юрди.\n— Ҳа... Нимайди?\n— Мен ГРЭСнинг етакчи мутахассисиман. Сиздан аҳвол сўраб қўйиш ҳамда чироқ ёниб турган-турмаганлигини...\n— Бу ёзувчи Муҳамедовнинг уйи, мен ўзиман, илҳом ёмон эмас, чироқ ёниб турибди. Xўш яна қанақа маълумотлар қизиқтиради сизни?\n— Xудди ўзи. Мен Муҳамедовман, илҳом келиб турибди, зўр! Чироқлар ёниб турибди. Яна нима керак?\n— Ҳеч нарса керак эмас. Сиздан аҳвол сўраш, уйингизда чироқ ёниб турибдими-йўқми, шуни билиш бугун менга топширилган эди...\n— Билмадим... Бизга шунақа топшириқ берилган.\n— Биз деганим тўқсон олти оператор, қирқ саккиз техник ходим, эллик олти...\nМуҳамедов шилқ этиб йиқилди...\n"http://www.kutubxona.com/wiki/index.php?title=Muratboy_Nizanov._Chiroq_yonib_turibdi_(hajviya)_/_Kiril&oldid=12600" dan olindi\nTurkumlarAsarlarQoraqalpoq adabiyotiHajvMuratboy NizanovNasrHajviyalar\tAdabiy Shakllar


“Адолат” СДПнинг яна бир таклифи инобатга олинди | "Адолат" СДП\n“Адолат” СДПнинг яна бир таклифи инобатга олинди\nАсосий электорати сафига тиббиёт ходимларини киритган Ўзбекистон “Адолат” социал-демократик партияси депутатлари коронавирус пандемияси пайти шифокорлар маошини ошириш таклифи билан чиққан эди. Албатта, бу асосли ташаббус. Зеро, шифокорларнинг машаққатли ва шарафли меҳнати бугунги вазиятда янада юқори босқичга кўтарилди. Тиббиёт ходимлари нафақат бу хасталикка чалинган беморлар, балки миллиардлаб соғлом инсонлар саломатлиги ва ҳаёти учун курашмоқдалар.\nКуни кеча “Коронавирус инфекцияси тарқалишига қарши курашишга жалб қилинган тиббиёт ва санитария-эпидемиология хизмати ходимларини қўллаб-қувватлашга оид қўшимча чора-тадбирлар тўғрисида”ги Ўзбекистон Республикаси Президент Қарори имзоланди.\nУнга кўра коронавирус инфекциясидан зарарланган беморлар билан мулоқотга киришадиган; зарарланган беморлар жойлаштирилган объектларда ҳамда коронавирус инфекциясини аниқлаш лабораторияларида фаолият олиб бораётган тиббиёт, санитария-эпидемиология хизмати ва бошқа ходимларга ҳар 14 кунлик фаолият даври учун қуйидаги миқдорларда (солиқлардан ташқари) махсус қўшимча рағбатлантириш тўлови белгиланди:\nТиббиёт ходимларининг залворли фаолиятларида янада улкан сабр-матонат тилаймиз. Ҳар бир шифокор меҳнатлари мевасини кўрсин! Бинобарин, улар учун энг катта мукофот - дарддан соғайган ва коронавирусни енгиб, омон қолган инсонлардир! Биз сизларни қўллаб-қувватлашда давом этамиз!\nсуд-ҳуқуқ масалалари қўмитаси раиси ўринбосари


Ёш киноижодкорларнинг “Ўзбеккино”га қандай эътирози бор? - zarnews.uz\nЁш киноижодкорларнинг “Ўзбеккино”га қандай эътирози бор?\n"Ўзбеккино" миллий агентлиги бош директори Фирдавс Абдухолиқов ёш киноижодкорлар билан учрашув ўтказди.\nТадбирда агентлик бош директори томонидан ёш истеъдод эгаларининг таклифлари тингланди, билдирилган муаммоларнинг ечимини топиш чоралари изланди. Миллий киноларимизни жаҳон экранларига олиб чиқиш учун ёш киноижодкорларга шароит яратиш лозимлиги таъкидланди.\n- Кино жамоавий соҳа, яхши жамоа йиғсак, яхши фильм ярата оламиз, - деди “Чой” фильми режиссёри Шокир Ҳолиқулов. – Грант учун 1 миллиард сўм маблағ ажратилди. Аммо сертификатда ёшлар орасидан замон қаҳрамони яратиш ҳақида айтилган. Мен ёзган киносценарий чол ва кампирнинг дардлари ҳақида. Режиссёр қачонки, мавзуни ҳис қилсагина, мукаммал асар яратади, томошабинлар қалбига кириб боради. Шунинг учун замон қаҳрамонини ёшлар орасида эмас, кексалар орасида яратмоқчиман.\nУчрашувда Ўзбекистон давлат санъат ва маданият институти талабаларининг амалиёт ўташида техникалар, монтаж жараёнларида компьютерлар муаммо бўлаётгани, институтнинг қуйи босқич талабалари ва “Ўзбеккино” томонидан суратга олинаётган фильмлар ўртасида доимий ҳамкорликни йўлга қўйиш, ёшларнинг малака ошириши учун хориж тажрибасини ўрганиш каби масалалар юзасидан мутахассисларнинг таклифи тингланди.\n- Агентликка 2020 йилда ажратилган маблағнинг аксарият қисми “Ўзбеккино”нинг моддий-техник базасини янгилаш, янги техник воситаларни олиб келиш учун ажратилади, - деди Ф.Абдухолиқов. - Ўтган йилда 6 та қисқа метражли фильм учун гранд ажратилган бўлса, 2020 йилда улар сони 15 тага оширилиши режалаштирилган. “Эл-юрт умиди” жамғармаси билан ҳамкорликда Бутунроссия давлат кинематография институти ва соҳадаги халқаро таълим муассасаларига 10 нафардан, “Мосфильм” киноконцернига 20 нафар ходим ва мутахассислар, Ҳиндистоннинг 2019-2020 йилларга мўлжалланган техник ва иқтисодий ҳамкорлик дастури доирасида 15 нафар ўзбекистонлик ёш киноижодкорлар, туркиялик киноижодкорлар ёрдамида суратга олинаётган “Жалолиддин Мангуберди” бадиий фильмини тасвирга олиш жараёнида иштирок этиш учун 4-6 кишилик ижодий гуруҳ Туркияга юборилади.


Ҳиндинстон жанубидаги Мадрас шаҳрида бир неча кун тинимсиз ëққан ëмғир сув тошқинига сабаб бўлди.\nКамида 75 минг одам хавфсиз ҳудудларга кўчирилди.\nМамлакатнинг энг йирик шаҳарларидан бири бўлмиш Мадраснинг 35га яқин ҳудуди сув остида қолган.\nРасмийларнинг маълум қилишича¸офатдан азият чекканлар учун 140та лагер ташкил этилган ва 200 минг қутида озиқ-овқат тарқатилган.\nМадрасда октябр ойидан буëн икки марта сув тошқини рўй берди.\nСўнгги икки ой ичида Ҳиндистоннинг жанубий штатларида 150 га яқин одам сув тошқини қурбонига айланди.\nЖорий йил давомида¸ Ҳиндистонда рўй берган турли табиий офатлар 2200 киши ëстиғини қуритди.


«ЭНГ ЯХШИ ИЖОД НАМУНАСИ» ТАНЛОВИ ҒОЛИБЛАРИ БИЛАН ТАНИШИНГ! - Inja san'at\n«ЭНГ ЯХШИ ИЖОД НАМУНАСИ» ТАНЛОВИ ҒОЛИБЛАРИ БИЛАН ТАНИШИНГ!\nДўстлар, мана “Энг яхши ижод намунаси (шеър, ҳикоя ва таржималар)“ танловини якунладик. Мен зўр мамнуният билан шуни алоҳида айтишим лозимки, танловимизда бир-биридан қолишмайдиган ижодкорларни кашф этдик!\nҲар бирининг ўзига хос кўнгли, ёзиш услуби, дарди, бахти бор!\nНатижалар билан сизларни таништириб ўтсак:\nЭнг кўп лайк тўплаган ижод намунаси:\n«Ўз тилим – ўзбек тилим» шеъри;\n«Кечир, Аллоҳим» шеъри.\nЭнг кўп кўрилган ижод намунаси:\n«Телба ҳис» шеъри;\nҲакамлар томонидан баҳоланган ижод намунаси:\n1.Лайло Собир қизи,\n«Шамол тентиб юрар заминда…» шеъри;\n«Ҳавога боқсам мен…» ҳикояси;\n2.Акбар Маъсуднинг ҳикояси.\n1.Аржумандбегимнинг қисқа ҳикоялари;\n«Атиргул ифори» ҳикояси.\nНажиб Фозил Кисакурак шеърлари.\nAbdulla Kahhar «Die kranke» ҳикояси.\nКетрин Менсфилднинг «Садақа»ҳикояси.\nТанлов эълонини гуруҳ ва каналларда энг кўп тарқатган одам номинацияси ғолиби:\n50 дан ортиқ гуруҳ ва каналар.\nБулардан ташқари, Содиқжон Иноятов, Абдулла Боқий, Кумуш Абдусаломова, Гулнор, Шоҳрух Усмонов, Нуруллоҳ Неъмат, Мансур Назаров, Дилафруз Эшонқулова, Дилшода Умирова, Рашид Хўжамов, Малоҳат Мирзаева, Зарнигорхон Абдуолимова, Хушнудбек Ҳодиев, Ирода Насриддинова, Нуржаҳон Убайдуллаева, Орзу Ҳаёт, Нилуфар Маҳмудова, Муҳаммадали Ғаффоров, Умиджон Қўзиев, Дилафруз Бобожонова, Ўлмасой Нишонова, Фазлиддин Мурод, Баҳодир Оташ, Моҳларойим Йўлдошхўжаева, Гулмира Абдиримова, Тожигул Йўлдошова, Шаҳло Носирова, Бобурмирзо Иминжонов, Зулайҳо Жамол, Гулзода Ғайратова, Собиржон Абдужалилов, Азурефс, Мунаввара Юсуф, Қуддус Асад, Жавоҳир Осмон, Жаҳонафрўз, Аббосбек Хабибуллаев, Бобур Собиров, Шоҳсанам Шавкатовна каби бир қатор ижодкорлар ҳакамлар томонидан алоҳида эътироф этилди ва бу орқали «Инжа санъат» ўзига янги номларни кашф қилди.\nҒолиблар ҳамда қуйида номлари саналган ижодкорлар (+998914357209) рақамидаги телеграм манзили билан боғланишлари сўралади.\nБарча ғолибларни чин дилдан қутлаб қоламиз!\nИжодий ва ҳаётий фаолиятларида омад ёр бўлсин!\nБарча қатнашувчиларга алоҳида ташаккур!\nТанловЭнг яхши ижод намунаси\n«СЕНСИЗ КУНЛАРИМНИ ЯШАБ ЎТЯПМАН…» – Рухсора САПОРБОЕВА\n«ДЕНГИЗ БЎЙИДА» – Андрей ТИМОФЕЕВ\n2 thoughts on “«ЭНГ ЯХШИ ИЖОД НАМУНАСИ» ТАНЛОВИ ҒОЛИБЛАРИ БИЛАН ТАНИШИНГ!”\nLaylo Sobir qizi Iyun 13, 2021, 3:14 pm\nEndi ko‘ribman! Mening ham ismim bor ekan!)))\nEdit this comment Javob berish\nLaylo Sobir qizi Iyun 13, 2021, 3:15 pm\nBarchani tabriklayman! Rahmat Bobojon ishlaringizga omad!


Бошпанасизларни утилизация корхоналарига ишга жойлаштириш лойиҳаси амалга оширилмоқда – Газета.uz\nБошпанасизларни утилизация корхоналарига ишга жойлаштириш лойиҳаси амалга оширилмоқда\nТошкентдаги чиқиндиларни юклаш ва утилизация қилиш бўйича давлат корхоналарига 60 нафар муайян яшаш жойи бўлмаган шахс ишга жойлаштирилди. Улар турар жой, тиббий хизмат, озиқ-овқат ва ойлик маош билан таъминланди.\n8 апрел 2019, 12:51 Жамият\nТошкентнинг Яккасарой туманидаги чиқиндиларни юклаш ва утилизация қилиш давлат корхонасининг чиқиндиларни саралаш линиясига 60 нафар муайян яшаш жойи бўлмаган шахс ишга жойлаштирилди. Бу ҳақда Ўзбекистон Экология ва атроф-муҳитни муҳофаза қилиш давлат қўмитаси ташкил этган пресс-тур вақтида пойтахтдаги учта қайта юклаш станцияси бошлиғи Рафаэл Бекмулин маълум қилди.\nЛойиҳага Eco World компанияси сармоя киритди. «Саралаш линияси — компаниянинг Тошкент ИИББ, Тошкент ҳокимияти ва Давлат экология қўмитаси кўмагида ишга туширган хусусий лойиҳаси. Дастлаб масала нафақат фойда олишда, балки ижтимоий муаммоларни ҳал қилишда ҳам турган эди. Одамларга паспорт қилишмоқда, улар иш ва ойига 500−600 минг сўмлик маош билан таъминланмоқда», — деди Рафаэл Бекмулин.\nEco World компанияси раҳбари саралаш линияси бир суткада 100 тонна чиқиндини ўтказиш имкониятига эга эканини маълум қилди. Йил охирига қадар у бошқа қайта юклаш станциясига кўчирилади. Яккасарой корхонасида хитойлик ҳамкорлар кўмаги билан 600 тонналик қувватга эга янги учта линия ўрнатилади.\nМуайян яшаш жойи бўлмаган шахслар турар жойида икки қаватли каравотлар ўрнатилган умумий хона, душ, ошхона ва тиббиёт пункти мавжуд. Бино газ билан иситилади. Яқин вақтларда кир ювиш машиналари сотиб олинади. Саралаш линияси қувватлари ошиши билан павильон устига қўшимча қават қурилади.\n«Биз Тошкентдаги қолган иккита станцияда ҳам саралаш линияларини ўрнатиш, қўшимча 250−300 та янги иш ўринларини очишни режалаштирмоқдамиз. Лойиҳа органик ва қаттиқ маиший чиқиндиларни қайта ишлаш учун ускуналар сотиб олишни кўзда тутади. Хавфли чиқиндиларни утилизация қилиш корхонаси очилиши билан батарейкаларни саралашни бошлаймиз. Яқин икки йилда электротехника ускуналарини қайта ишлашни йўлга қўямиз», — деди Олимхон Тўрахонов.\nЭслатиб ўтамиз, ўтган йил ёзида Тошкент ИИББ биринчи муайян яшаш жойи бўлмаган шахсларни реабилитация қилиш марказини очган эди. Марказ ушбу тоифага мансуб шахслар манфаатларини ҳимоя қилиш, уларни ижтимоий қўллаб-қувватлаш ва иш билан таъминлаш билан шуғулланади. Марказ ишга тушгандан буён 3500 дан ортиқ кишини қабул қилди.\n26.02 Коронавирус туфайли Олимпиада ўйинлари бекор қилиниши мумкин\n26.02 2021 йилдан бухгалтерия ҳисобини МҲХС асосида юритишга ўтилади\n26.02 Ички ишлар органларида бир қатор тайинловлар амалга оширилди


Суперлигага қайтган "Машъал"га собиқ футболчилар табрик йўллашди / CHAMPIONAT.asia\n21:18Лукас Моура: “У АПЛ афсонасига айланиб бўлган” 0 21:00“Челси” АПЛдан захира имкониятини 9тага оширишни сўради 1 20:45Стерлинг “Ман Сити”ни фақат бири клуб туфайли тарк этиши мумкин 2 20:32“Ротор” ва Россиянинг бир қатор клублари Беларусь чемпионати тўпурарларидан бирига қизиқмоқда 2 20:30Карикатура: АПЛ мураббийлари чемпионат бошланишига тайёрланишмоқда 0 20:22Тарихда бугун: Ўзбекистон МТЖ Купер бошчилигида Туркия билан ўртоқлик ўйини ўтказган 1 20:02Суперлига 4-тур ўйинлари бошланиш вақтлари 5 20:00Ўзбекона услубдаги "Ман Сити", тарихни ёдга олган "Ливерпуль"... АПЛнинг асосий клублари либосларидаги ўзгаришлар 2 20:00Россия терма жамоасининг Европа чемпионатлари тарихидаги энг яхши голи аниқланди 1 19:40Расман: РПЛ қолган саккиз турнинг тақвимини эълон қилди 2 19:20Гвардиоланинг укаси Пепнинг асосий орзуси ҳақида гапирди 0 18:47"Арсенал" Жорж Флойднинг ўлими ҳақида: "Биз расизмга қаршимиз" 2 18:24Тер Штеген: "Мен ёзда "Барселона"дан кетмайман" 1 18:00Olamsport: Қодировнинг 1 миллионлик таклифи, Сен-Пьер UFCдаги энг зўр спортчиларни айтди 0 18:00Альба: "Неймар - ноёб ўйинчи, аммо у ўз танловини амалга оширган" 0\nСуперлигага қайтган "Машъал"га собиқ футболчилар табрик йўллашди\n08 ноя 2019 14:55\nТеглар : Ҳумоюн Муртозаев Александр Хомяков МашъалСардор АбдураимовЖавоҳир ИлёсовЗафар ТўраевШаҳзод ШаймановСанжар Қувватов\nМуддатидан аввал А ПРО-Лига ғолиблигини қўлга киритиб, Суперлигага йўл олган «Машъал» жамоасини бир қатор мутахассислар, собиқ ва бошқа жамоаларда ижара асосида тўп сураётган футболчилари ўзларининг табрикларини йўллашди.\nАлександр Хомяков - «Андижон» жамоаси бош мураббийи\nБиласизми, мен «Машъал»дан кетаётиб жамоани Суперлигада кутишимни айтгандим. Ниҳоят улар ҳам яна кейинги йил Суперлигада ўйнашади. Бундан жуда хурсандман, жамоани чин қалбимдан табриклайман. Улар кейинги йили жуда яхши ўзгаришлар қилишлари ва томошабоп ўйин кўрсатишлари аниқ. Жамоага чин қалбимдан омад тилайман.\nБахтиёр Саттаров - "Шердор" жамоаси бош мураббийи\nЎзбек футболини ёрқин алангаси ва устунларидан бири бўлган ПФК "МАШЪАЛ" жамоасини Суперлига йўлланмасини қўлга киритгани билан ўзим ва жамоамиз номидан табриклайман! "Машъал"нинг Суперлигада иштироки ўзбек футболини ютуғи бўлади. Ўйлайманки, жамоа яна ўз мавқеини тез орада тиклаб, Ўзбекистонни турли ёшдаги терма жамоаларига муносиб футболчилар етиштиришда давом этади. Бу борада клубда тизим тўғри йўлга қўйилган. У ердаги раҳбарлар ҳақиқий футбол мутахассислари, И. Қурбонов эса ҳозирги кундаги футбол менежерларини энг яхшиларидан бири. "Машъал" кучлилар сафига қайтганидан хурсандмиз.\nҲумоюн Муртазоев - «Насаф» футбол клуби\nИкки йил «Машъал» Суперлигадан четда қолди. Шу вақт мобайнида «Машъал»ни бутун ўзбек футболи мухлислари йўқламаган ва тилга олмаган куни бўлмади ҳисоб. Мана ҳозир мен терма жамоа йиғинига таклиф этилдим, таркибга назар солиб қарасам Элдорбек Суюнов, Санжар Қувватов, Фаррух Сайфиев, Элдор Шомуродов, Отабек Шукуров ва ўзим бор эканман. Бу катта натижа ва бунга осонликча эришилмаган. Чин қалбимдан «Машъал»ни табриклайман, оғир мавсумда мардонавор курашиб чемпион бўлишди. Чемионлик муборак бўлсин дўстларимизга!\nШаҳзод Убайдуллаев - «Андижон» футбол клуби\nНиҳоят бу сафар «Машъал» мақсадига эришди. Чемпионлик муборак бўлсин, бу ғалаба бутун ўзбек футболиники улар «Машъал»ни икки йил кутишди. Менимча бу йил «Машъал» Суперлигада кучли жамоа бўлиб қайтади. Клубдаги дўстларимни ва клуб раҳбариятини яна бир бора табриклайман.\nЖавоҳир Илёсов - «Локомотив» футбол клуби\nАввало «Машъал»ни яна ўз жойига қайтгани билан табриклайман. Болалар жуда катта меҳнат қилишиб мана якунда чемпион бўлишди. Мен доим «Машъал» билан биргаман. Ўйлайманки кейинги Суперлигада «Машъал» ўзини ҳар томонлама кўрсатади. Шуни алоҳида таъкидлаган бўлардимки, «Машъал»га раҳмат бизни шундай даражаларга етказган клуб бўлади. Омад тилайман барча барчаларига!\nЖамолиддин Убайдуллаев - «Бухоро» футбол клуби\nАввало мен барча Мубораклик футбол муҳлисларини «Машъал»нинг ашаддий фанатларини жамоанинг Суперлигага чиққани билан самимий қутлайман. Очиғи мен жуда хурсанд бўлдим жамоани яна юқори элитага қайтганидан. Ўйлайманки«Газчи»лар Суперлигада супер ғалабаларни қўлга киритишади. Чемпионлик муборак бўлсин !\nСардор Абдуримов - «Насаф» футбол клуби\nИкки йиллик ўзбек футболидаги янгиликлар «Машъал»сиз ўтди. Бу эса барибир кўпгина ўзбек футболи муҳлисларини ранжитди. Чемпионлик билан алоҳида табриклайман. Муборак халқига янги футбол баҳори, янги лига муборак бўлсин!\nВоҳид Шодиев - «Қизилқум» футбол клуби\nОчиғи «Машъал» учун жуда хурсандман, чунки бундай клубнинг жойи қуйи лигада эмас. Шу боис «Машъал»нинг Суперлигага қайтиши нафақат Мубораклик балки бутун ўзбек футболи мухлисларини жуда қувонтирди. Мен чемпионлик билан собиқ жамоамни табриклайман. Кейинги йил янгича ва ўзгача «Машъал»ни кўрамиз деган умиддаман. Омад ёр бўлсин!\nЗафар Тўраев - «Қўқон-1912» футбол клуби\nИкки йил олдин «Машъал»ни тарк этган бўлсамда шу вақт ичида доим «Машъал»ни соғиниб собиқ жамоамни тезроқ элитага қайтишини ҳоҳладим. Ҳар-бир баҳсни кузатиб бордим нихоят мен ва «Машъал» муҳлислари орзиқиб кутган кун келди. Чемпионлик ва Суперлига билан «Машъал»чиларни табриклайман!\nСанжар Қувватов - «Пахтакор» футбол клуби\nКейинги йили «Машъал»га қарши майдонга чиқамиз. Бу шахсан мен учун қизиқарли. Муборакда шундай жамоа икки йил ПРО-Лигада юрди. Аммо Муборакда футбол профессионал тарзда йўлга қўйилгани мана яна исботини топди. Суперлигага чиққани билан собиқ жамоамни самимий табриклайман.\nШаҳзод Шайманов - “Навбаҳор” футбол клуби\n“Машъал” ни Суперлигага қайтгани билан табриклайман. « Навбаҳор »да мен билан яна 4-5 нафар собиқ «Машъал»чилар бор улар ҳам «Машъал»нинг элитага қайтганидан хурсанд. Чунки бу клубнинг ўзбек футболи олдида тутган ўрни, мавқеи бор. Клубнинг барча ходимлари ва «Машъал»ни Суперлигага йўл олгани билан қутлайман!\nСтерлинг “Ман Сити”ни фақат бири клуб туфайли тарк этиши мумкин 2\nСуперлига 4-тур ўйинлари бошланиш вақтлари 5


Тошкентда 12 кунлик чақалоқни сотаётган она ва даллол қўлга олинди (видео) - Zamin.uz\n22:03 / 27.09.2018\nМаълум бўлишича, Зухра ҳомиладор бўлиб қолганини билгандан кейин қўрққанидан ўз уйига ҳам бормай қўяди. Бироқ ойни этак билан ёпиб бўлмайди... Она қизи билан бўлган воқеадан хабар топади. Улар қандай бўлмасин ҳомиладан воз кечиш чораларини излай бошлайдилар. Ҳомиладорлик ҳам туғруқ даврига яқинлашиб қолган эди. Бу орада Абдуқодиров деган шахсга рўбарў келган она-бола энди унинг тавсиясига кўра иш тутишга мажбур бўлишади. Яратганнинг бебаҳо инъоми бўлмиш чақалоққа нарх белгилаб, мўмай даромадга эга бўлиш пайига тушадилар.\nКелишув бўйича 12 кунлик чақалоқ пойтахтга олиб келинади. Режага кўра бола кун ярмидан ўтганда Яшнобод туманида жойлашган автомобилларга ёқилғи қуйиш шохобчаси олдига олиб келиниши лозим эди. Аммо олиб борилган тезкор ҳаракатлар давомида одам сотиб фойда кўрмоқчи бўлган даллолнинг бу галги режаси амалга ошмай қолади.\n"София сингари чақалоқларнинг йиғисини, кулгуларини эшитишни орзу қилиб яшаётган оилалардан 462 таси бугун Тошкент шаҳридаги болалар уйидан фарзанд асраб олиш учун навбатда турибди. Фарзанд қадрини ана шулардан сўранг", - дейди болалар уйи шифокори\nЮртимизда ҳар бир бола давлат ҳимоясида. Жажжи Софиянинг тақдири ҳам бугун ишончли қўлларга топширилди.\nОдам савдоси иштирокчиларининг кейинги тақдирини эса суд ҳал қилади.\nМазкур ҳолат бўйича тасвирга олинган видеолавҳани қуйидаги ҳавола орқали кўришингиз мумкин: ВИДЕО “Замин” янгиликларини “Facebook”да кузатиб боринг\n24-04-2018, 21:00, Жамият\n6 кунлик чақалоғини 3 минг долларга пуллаётган она қўлга олинди\n24-02-2018, 18:11, Жамият\nТошкентда 1000 долларга чақалоқ сотаётган аёллар қўлга олинди\n24-08-2017, 16:22, Жамият\n7-05-2016, 15:05, Жамият


Хитойлик Канель Мими интернет орқали iPhone 7 смартфонини АҚШдаги расмий нархидан 150 долларга арзонроқ — 500 долларга харид қилиш мақсадида буюртма берди. Аммо сотувчи харидни нозик ҳазилга айлантирди, деб хабар беради «Дарё».\nҚиз eBay орқали «пуштиранг олтин» рангли iPhone 7 буюртма берганди, аммо унга етказилган қути ичига иккита смартфон жойланган эди — 2009 йили чиқарилган iPhone 3GS ва 2010 йилнинг iPhone 4 телефони. Бундан ташқари, қути ичига Yu Gi Oh ўйинидан олинган машҳур «Полимеризация» картаси солиб қўйилган эди.\nЎйин қоидаларига мувофиқ, бу карта иккита заиф мавжудотни битта кучли қаҳрамонга айлантиради. Бу билан сотувчи қизга iPhone 3GS ва iPhone 4 ни бирлаштириб, iPhone 7 га айлантиришни ҳазил тариқасида тилаган эди.\nТеглар: «пуштиранг интернетдан Канель билан ҳазилга eBay


Ўзбекистонда интернет журналистикасининг аҳволи қандай? - Уч илдиз\n- Ўзбекистонда 12 мингдан ортиқ веб-сайт фаолият юритмоқда…ми?\n- Текширилмаган фактлар\n- Интернет-нашрлардаги ўғирликлар\n- Сохта обрў кетидан қувиб…\n- Гапирсанг бети, урсанг эти қотади…ми?\n- Таҳлил ортига яширинган реклама\n- Муаммонинг ечими қаерда?\nБутун дунёда бўлгани каби Ўзбекистонда ҳам интернет-нашрлар ахборот етказувчи асосий майдон вазифасини ўтамоқда. Одамларнинг қисқа, лўнда, тезкор ва эксклюзив ахборотларга бўлган талаби кун сайин ортиб бормоқда. Бу эса ўз-ўзидан у ёки бу нашрнинг оммалашувига сабаб бўлмоқда.\nUZ доменидан олинган маълумотларга кўра, Ўзбекистонда 12 253 тадан ортиқ веб-сайт фаолият юритаётган бўлса, улардан 450 дан ортиғи Ўзбекистон матбуот ва ахборот агентлигидан ОАВ сифатида рўйхатдан ўтган. Мазкур сайтларнинг кучли бешталигини “DARYO.UZ”, “KUN.UZ”, “QALAMPIR.UZ”, “GAZETA.UZ”, “PODROBNO.UZ” сайтлари банд этмоқда. Гап сайтларнинг рейтинги масаласига бориб тақалар экан, бу рейтинг улар бераётган шов-шувли, эксклюзив, одамларнинг эътиборини тортадиган ҳар қандай кўринишдаги материалларга боғлиқ эканини алоҳида таъкидлаш ўринли. Айни шу борада сўз кетганда, интернет-журналистикада этика масалалари не чоғлик оғир аҳволга тушиб қолганини кўриш мумкин. Бу эса сунъий рейтингнинг ортидан қувиш оқибатидир.\nЖурналист этикаси тамойиллари, унинг ахлоқ-одоби меъёрлари илк бор 1954 йил 25-28 апрелда Бордо шаҳрида ўтган Халқаро журналистлар федерациясининг II Жаҳон Конгрессида қабул қилинган “Журналист фаолияти принциплари Декларацияси”да қайд қилинган. Бу ҳужжатга Халқаро журналистлар федерациясининг 1986 йил 2-6 июнда Хельсинкида ўтган XVIII Умумжаҳон Конференциясида бир қатор ўзгартишлар киритилган. Унда қуйидаги бош тамойиллар (принциплар) баён этилади: “Ҳақиқатни барча ҳурмат қилиши лозим, жамиятнинг ана шу ҳақиқатни билишга бўлган ҳуқуқи – муқаддасдир, ахборотни холисона тўплаш ва уни ОАВда чоп этишда эркинлик принциплари қўлланилиши даркор. Журналистнинг холисона шарҳ қилиш ҳуқуқи, танқид қилиш ҳуқуқи, касбий сирини сақлаш ҳуқуқи, ахборот манбаини ошкор қилмаслик ҳуқуқи ва бошқа ҳуқуқлари мавжуддир”.\nҲужжатда келтирилган қоидаларнинг айримлари Ўзбекистонда қабул қилинган ОАВга доир қонунларда ҳам ўз ифодасини топган.\nИнтернет-нашрлар Ўзбекистон анъанавий журналистикасида янги даврни бошлаб берди. Платформалар журналистларига қўйилаётган талаблар газета ва журналлар, радио ва телевидение талабларидан юқори. Боиси, ходим бир вақтнинг ўзида ҳам журналист, ҳам фотомухбир, ҳам сайт администратори вазифаларини бажариши керак. Шу сабаб ҳам Ўзбекистонда кенг қамровли, кўп қиррали, тезкор журналист кадрларга эҳтиёж катта.\nСоҳада профессионал бўлмаган, журналистика амалиётидан хабардор, аммо назариясини ўрганмаганлар жуда кўп. Ачинарлиси шундаки, интернетда ишлаётган ҳамма – блогер, ижтимоий тармоқлардаги саҳифалар администратори, таржимон, “фрилансер”, репортёр, “копирайтер”лар бир ном билан аталади – журналист! Шу сабабдан ҳам фан назариясини ўрганиш, журналистиканинг моҳиятини тушуниш, унинг мақсад ва вазифаларини тўлиқ англаб етиш унчалик муҳим бўлмай қолган. Асосий ғоя – хабар етказиш, танқид ва таҳлил қилиш. Бунинг учун керак бўладиган билим, савия, маҳорат, ҳаётий тажриба кўпинча иккинчи даражага тушиб қоляптики, баъзан берилаётган хабарлар на умуминсоний, на миллий қадриятларга мос келади.\nШу ўринда Ўзбекистондаги интернет-нашрларда учраётган журналистик этикага зид бўлган асосий ҳолатларга тўхталсак:\nБиринчидан, журналистларнинг бир ахборот манбасига таяниб хулоса чиқариши, ахборот манбасини, хабарда келтирилган факт ва маълумотларни текширмай уни ўз нашрида эълон қилиши кузатилмоқда.\nБунга мисол тариқасида “KUN.UZ” нашрида узатилган хабарни келтириш мумкин. Нашр 22 ноябрь куни соат 17:35 да “Таниқли актёр ва режиссёр Шуҳрат Нуралиев вафот этди” номли хабарни чоп этди. Ахборот яшин тезлигида маҳаллий ҳамда хорижий ОАВларга тарқалди. “QALAMPIR.UZ”да чоп этилган “Шуҳрат Нуралиев тирик, у шифохонанинг жонлантириш бўлимида” номли мақоладаги кескин танқиддан сўнг, шу куни соат 18:43 да “KUN.UZ”да “Тузатиш. Шуҳрат Нуралиев ҳаёт, лекин чуқур кома ҳолатида” номли мақола чоп этилди. Бироқ бир соатдан ошиқ вақт давомида Шуҳрат Нуралиевнинг вафот этгани ҳақидаги ёлғон хабар бутун республикага тарқаб улгурган эди.\nИккинчидан, айрим интернет-нашрлар, жумладан уларда фаолият юритаётган таржимонлар, “копирайтер”лар муаллифлик ҳуқуқига риоя қилмаслиги ҳам учрамоқда. Хусусан, “UZNEWS.UZ” интернет-нашрида 14:45 да чоп этилган “Водитель маршрутки, чуть не сбивший детей, оштрафован” номли мақола ҳеч қандай манба кўрсатилмасдан “QALAMPIR.UZ”нинг 2017 йил 29 ноябрь куни соат 17:35 да сайтга жойлаштирилган “Видео: Ойбек ва Нигора болаларни уриб юборай деган маршрут ортидан тушди” ва 2017 йил 2 декабь куни соат 15:55 да чоп этилган “Ойбек ва Нигора аниқлаган қоидабузар ҳайдовчи ЙҲХБ томонидан топилиб, жаримага тортилди” номли мақоласидан плагиат қилинган. Ушбу мақола “QALAMPIR.UZ”нинг муаллифлик материали бўлиб, ҳатто, Тошкент шаҳар Ички ишлар бош бошқармаси “QALAMPIR.UZ” келтирган фактлар орқали ЙТҲ келиб чиқишига сабаб бўлган йўналишли таксини топишга муваффақ бўлганини расмий сайтида ёзган.\n2006 йилда “Муаллифлик ва турдош ҳуқуқлар тўғрисида”ги Ўзбекистон Республикаси Қонуни қабул қилинган бўлса-да, интернет-нашрларда фаолият юритаётган кўплаб “муаллифлар” бу каби ОАВга оид қонунчиликдан бехабар ва уни мунтазам бузиб келяпти.\nУчинчидан, фаолиятдан шахсий мақсадда фойдаланиш, сохта обрў орттиришга мойиллик кўзга ташланмоқда. Мисолларга мурожаат этсак: яқиндагина “KUN.UZ” интернет нашрида “Шаҳрихондаги оила бошлиғи пахтага кетганида уй ёниб кетди. Энди унга кўмак керак” номли мақола чоп этилди. Шу ўринда савол туғилади: уйнинг ёниб кетишига оила бошлиғи пахтага кетишининг нима алоқаси бор? Пахта теримини бу йўсинда жамиятда рўй бераётган воқеа-ҳодисаларга сабабчи, айбдор сифатида кўрсатиб, дастак қилиб олиш журналист этикасининг бузилишининг яққол исботи эмасми? Боиси агар ўша уйнинг электр тизимида ёнғин чиқиши мумкин бўлган носозлик ёки ёнғинни келтириб чиқарадиган бошқа сабаблар бўлса, оила бошлиғи пахта ёки бозорга кетадими уй барибир ёнади. Демакки, шундоқ ҳам камчилик сифатида кўрилаётган ҳолатларга бу йўсинда яна бир бор эътибор қаратиб, одамларда нафрат туйғусини уйғотиш журналистнинг нопрофессионаллигидан далолат.\nТўртинчидан, қонунларда ёзилмаган миллий ва умуминсоний қадриятлар, урф-одатларга беписанд қараш ҳолатлари ҳам учрамоқда.\nХалқимизда “гапирсанг бети, урсанг эти қотади” деган гап бор. Жамиятда шундай иллатлар учраб турадики, баъзан булар ҳақида гапириб, халқнинг асрлар оша улуғланиб келган маънавиятини бузгандан, гапирмай сукут сақлаган маъқул. Сўнгги вақтларда ОАВда, айниқса, интернет-нашрларда фоҳишахоналар ва фоҳишаларнинг қўлга олинаётгани билан боғлиқ хабарлар кенг тарқалмоқда. Ҳар куни у ёки бу интернет-нашрида шундай хабарга кўзингиз тушади. Биргина “QALAMPIR.UZ” сайтида фоҳишахона сақлашга оид 29 та материал чоп этилган бўлиб, бу ҳақдаги илк хабар 2017 йилнинг 3 март куни сайтга жойлаштирилган. Илк хабарни 21 мингдан ортиқ фойдаланувчи ўқиган. Шу мазмундаги охирги хабар 2017 йил 9 декабрь куни жойлаштирилди. Уни 4500 дан ортиқ фойдаланувчи ўқиган. Ўртадаги тафовутга эътибор қаратилса, шу мавзудаги биринчи ва охирги хабар ўртасида 17 мингга яқин фойдаланувчи бор. Демак, 17 минг киши учун бу мазмундаги хабарлар қизиқ бўлмай қолди, бошқача қилиб айтганда, бу мазмундаги ахборотлар кишиларнинг меъдасига тегди. Омманинг бети қотди. ОАВлар эса фоҳишахоналар ва фоҳишалар қўлга олингани билан боғлиқ ўзбек миллати, унинг қадриятларига зид бўлган ҳолатлар ҳақидаги хабарларни кунора ўқувчига етказиш билан банд.\nБу ҳам етмагандек, “UZNEWS.UZ” сайтида бесоқолбозлар ҳақида мақола чоп этилди. Исмини ва хабар манбасини ошкор этмаган муаллиф Тошкентда икки бесоқолбоз қўлга олингани, уларнинг суд тиббий экспертизадан ўтказилгани ва хулосаларга кўра, улар мунтазам жинсий алоқада бўлганини очиқ-ойдин ёзади. Ушбу хабар “DIYDOR AZIZ”, “SOF.UZ” каби маҳаллий интернет-нашрларда ва халқаро “Sputnik” нашрида, “Озодлик” радиосининг интернет саҳифасида чоп этилди. Хабарларда “UZNEWS.UZ” ахборот манбаси сифатида кўрсатилди. Бир мавзу ва мазмундаги, турли сайтларда, турли сарлавҳа остида чоп этилган хабар 60 мингдан ортиқ интернет фойдаланувчиларининг эътиборини тортди. Яна 60 минг киши учун бу мазмундаги хабар ҳеч нарса бўлмай қолди. Улар яна шу мавзудаги хабарларни ўқиса сесканмайди, бора-бора буни оддий ҳолдек тушунишни бошлайди. ОАВлар эса бунга замин ҳозирламоқда.\nБешинчидан, танқид ва таҳлил ортидан яширин реклама тарғиботига ҳисса қўшиш кузатилмоқда.\nМисол учун, тунги клублар, интернет-кафеларнинг туни билан фаолият юритиши, унда ўтказилган рейдларда ёш-яланг қўлга олинаётганини ёзаётган нашрлар “Бу масканларга ёшлар келмасдан, кексалар келиши керакми?” деган саволни ўзига бериб кўрмаяпти. Нега бу кафеларни ташкил этганлар, тунги клубларнинг фаолиятига йўл қўйиб, гиёҳвандлик, спиртли ичимликлар савдосига жим қараб турганлар эмас, ўша кафеларга борганлар қораланяпти? Журналистнинг позицияси қаерда? Аслида масаланинг туб моҳиятига етиб, унинг келиб чиқиш сабабларини ўрганиш ва бартараф этиш бўйича ўз таклифини бериш журналистнинг вазифаси эмасми?\nОлтинчидан, ижтимоий тармоқларда тарқалаётган хабар, аудио ва видеоёзувларни ўзлаштириш, манбаси ва ахборот холислигини текширмай тарқатиш ҳолатлари кўпаймоқда.\nЎзбекистон Республикасида ОАВга оид қонунларнинг аксарияти қабул қилинганига 15-20 йил тўлди. Қонунлар қабул қилинган даврда Ўзбекистонда интернет ОАВлар ҳали ривожланмаган эди. Айни даврдаги қонунлар эса интернетдаги ахборот алмашинувини рад этмоқда. Хусусан, ижтимоий тармоқларда бирор шахс ёки давлат ва жамоат ташкилотининг раҳбарига тегишли саҳифадан ёзиб қолдирилган постлардан интернет сайтлари учун катта мақола тайёрлаш амалиёти хориждан бизгача етиб келди. Бироқ, ўша ижтимоий тармоқларга жойлаштирилган ёзишмалар, видео ва аудиоёзувлар ўчириб юборилса, саҳифа эгаси ҳам ижтимоий тармоқни тарк этсаю ёзганларини рад этса, журналистни ким ёки нима муҳофазалайди. Ҳеч нима! Шу боис журналист ўз касбий этика меъёрларини унутмаслиги, ижтимоий тармоқларда тарқалаётган хабарлар, аудиовизуал материалларни ўзлаштиришдан аввал уларнинг ишончли ва холислигини таъминлаши, воқеа иштирокчиларининг рухсатисиз (судда исбот ўрнида ўтувчи расмий рухсатномасиз) уларни чоп этмаслиги керак.\nЕттинчидан, тил ва имло қоидалари қўпол ва мунтазам бузилмоқда.\nБунда айнан бирор сайтни мисол тариқасида келтириш жоиз эмас. Боиси бу ҳолат барча сайтларда сурункали равишда учраб туради. Сайтларда ишлаётган аксарият журналистлар етарли билим ва салоҳиятга эга эмас, тил қоидаларини тўлиқ ўзлаштирмаган.\nХулоса ўрнида шуни айтиш мумкинки, журналистнинг сўзи, ёзаётган мақоласи, тайёрлаётган кўрсатув ва эшиттириши жамиятда ҳал қилувчи кучга эга. У давлат ва халқнинг айни даврдаги кайфиятини ўзида акс эттиради. Шундай экан, журналист ўз позициясига эга бўлиши, жамият манфаатини шахсий манфаатидан устун қўйиши, саводли, кузатувчан бўлиши лозим.\nЖурналистиканинг ривожини назариясиз тасаввур қилиб бўлмайди. Юқорида таъкидланганидек, интернет-журналистика соҳада янги даврни бошлаб берди. Мамлакатда интернет ОАВлар сони кўпайиб бораётгани кишини қувонтиради. Бироқ, бу соҳада кадрлар танқислиги сезилаётгани, журналистика факультетларида онлайн-журналистика бўйича мутахассислар тайёрлашга эътиборнинг сустлиги, ЎзМУ Журналистика факультетида Интернет журналистикаси кафедраси фаолиятининг тугатилганлиги, назарий ва амалий билимга эга бўлган педагогларнинг етишмаслиги, ўзбек тилидаги ўқув қўлланмалар, соҳага оид адабиётларнинг озлиги соҳада қатор муаммоларни келтириб чиқармоқда. Шу боис:\n– журналистика факультетларида онлайн-журналистика кафедраларини тиклаб, назарий ва амалий билим ҳамда тажрибага эга мутахассисларни дарс жараёнларига жалб этиш, дарсларни сайтлар таҳририятларида ташкил этиш;\n– интернет ОАВларида тарқалаётган хабарларнинг чек-чегараси йўқлиги, қамрови кенглиги, ёлғон ахборотлар ҳам яшин тезлигида дунёнинг нариги чеккасига етиб бораётганини инобатга олиб, бундай ахборотларнинг тарқалишига нисбатан вакцина сифатида ҳар бир интернет ОАВ таъсис ҳайъати ёки таҳририят кенгашига журналист дипломига эга бўлган битта бўлса ҳам профессионал журналистни киритиш;\n– Ўзбекистон журналистлар уюшмаси ОАВларда мухбир, “копирайтер”, таржимон репортёрлар базасини яратиш, оммавий ахборот воситалари учун профессионал журналистлар тақсимотини йўлга қўйиш;\n– журналистика факультетларини тугатган, аммо иш билан таъминланмаган кадрлар учун алоҳида алоқа маркази ёки портал ташкил этиш;\n– мавжуд ОАВга доир миллий қонунчиликка интернет ОАВга дахлдор ўзгартиш ва қўшимчалар киритиш;\n– миллий профессионал журналистлар этикаси қоидаларини ишлаб чиқиш;\n– интернет журналистикага доир ўқув қўлланма ва дарсликлар чоп этиш кабиларга кенг аҳамият қаратиш жоиз.\nЮқоридаги фикрларга веб-сайт нашрларининг муносабати қандай?\nЭлектрон манзилларимиз: info@uza.uz, pochta@uza.uz\nNext story Prezidentimiz murojaatnomasi: mazmun-mohiyati o’rganilmoqda\nPrevious story Кимларга пенсиялар тўлиқ ҳажмда тўланади?


Эртага «TASHKENT BOOK FEST – 2019» — I Тошкент халқаро китоб кўргазма-ярмаркаси бошланади\nЭртага «TASHKENT BOOK FEST – 2019»...\nШу йилнинг 2-4 октябрь кунлари «TASHKENT BOOK FEST – 2019» — I Тошкент халқаро китоб кўргазма-ярмаркаси бўлиб ўтади. Бу ҳақда Ахборот ва оммавий коммуникациялар агентлиги расмий сайтида хабар берилди.\nЎзбекистонда илк маротаба ўтказилаётган ушбу йирик маданий тадбирда етти мамлакат — Буюк Британия, Германия, Қозоғистон, Корея, Қирғизистон, Россия Федерацияси, Туркия давлатдан 16 та нашриёт ва китоб савдо ташкилотлари вакиллари иштирок этадилар.\nШунингдек, Ўзбекистондаги элчихона ва хорижий компаниялар, хусусан, Ҳайдар Алиев номидаги Озарбайжон маданият маркази, Хитой Халқ Республикаси элчихонаси, Корея Республикаси элчихонаси, Тошкент шаҳридаги Гёте институти вакиллари ҳам кўргазма-ярмарка иштирокчилари бўлишади. Бундан ташқари, Ўзбекистондаги 30дан ортиқ давлат ва хусусий нашриёт ҳамда китоб савдо ташкилотлари ҳам маҳсулотларини намойиш этадилар.\nХалқаро китоб кўргазма-ярмаркаси «Ўзэкспомарказ» (Атриум)да бўлиб ўтади. Кириш — бепул.\nхалқаро кўргазма «TASHKENT BOOK FEST – 2019»\nМаданият 23/09, 10:39


Футбольный клуб Нефтчи » ФНҚИЗ ходимлари ўртасида завод Спартакиадаси ўтказилмоқда\nФНҚИЗ ходимлари ўртасида завод Спартакиадаси ўтказилмоқда\n2017 йил 1 августдан 25 августгача “Нефтчи” спорт мажмуасида Ўзбекистон Республикаси мустақиллигининг 26 йиллиги байрамига бағишланган “Ҳалқ билан мулоқот ва инсон манфаатлари йили” дастури доирасида “Юрт тараққиёти йўлида бирлашайлик” шиори остида ФНҚИЗ цехлараро завод Спартакиадаси ўтказилмоқда.\nТурнирни ўтказишдан кўзланган мақсад, завод жамоалари ва ишчилари ўртасида жисмоний тарбия ва спорт ҳаракатини оммалаштириш ва тарғиботини кучайтириш, шунингдек, спорт турлари бўйича энг яхши спортчиларни ва жамоаларни аниқлаш саналади.\nМусобақада спортнинг 8 тури бўйича завод ходимлари ўзаро беллашмоқда. Футбол, енгил атлетика, шахмат, стол тенниси, сузиш, волейбол, армрестлинг ҳамда ота-она ва бола ўртасидаги кўпкураш йўналишларида ходимлар ўз имкониятларини ишга солишмоқда.\nШу қатори футбол мусобақалари ҳам қизғин тус олган. Турнирда завод ишчиларидан ташкил топган 24 та цех жамоалари 4 гуруҳга бўлинган ҳолда иштирок этмоқда.


Машинам ўз-ўзидан ёниб кетди… – Avto Olam\nAvto Olam > Blog > Кун мавзуси > Машинам ўз-ўзидан ёниб кетди…\nDushanba Fevral 8th, 2021.\nКейинги пайтларда онда-сонда учраса-да, «фалончининг машинаси ўз-ўзидан ёниб кетибди» ёки «ёқилғи қўйиш шахобчасида турган машина портлабди» каби айрим нохуш ҳодисаларни эшитамиз. Аввало, автомашина бошқарувига ўтирган киши ниҳоятда масъулиятли бўлмоғи керак. Кейинги пайтда газга мосланган машиналар кўпайди. Маълумки, бензинга қараганда газ арзимас ўт чақнаши натижасида ҳам портлаши мумкин. Хўш, бундай нохуш ҳодисалар рўй бермаслиги учун автоҳаваскор ва умуман ҳайдовчилар нималарга эътибор бериши керак?\n— Яқинда қўшнимизнинг Нексияси ёниб кетди. Ўтни ўчираман деб машина эгасининг қўл-оёқлари куйди. Қўни-қўшнилар амаллаб ёнаётган машинани ўчиришди. Ёнган машина жарима майдончасига, қўшним «тез ёрдам»да касалхонага жўнади. Ўтказилган техник экспертиза хулосасига кўра, машина вақтида техник кўрикдан ўтказилмагани, бир мунча арзимасдек кўринган носозликлар бартараф этилмагани, боз устига ўриндиқ остида бир «баклашка» бензин бўлгани кабилар йиғилиб мазкур кўнгилсизликка сабаб бўлган экан.\nШ. Мавлонов, Навоий вилояти\nАбдували Назаров, Тошкент шаҳар, Олмазор тумани ёнғин хавфсизлиги инспектори: — Аввало, ҳеч қандай автомашина ўз-ўзидан ёниб кетмайди. Ҳар қандай ҳодисанинг сабаблари бор. Кимлардир ўз мол-мулки, жумладан автомашинасига ҳам эътиборли бўлса, баъзилар «машина бир темир бўлса, унга ортиқча эътиборнинг ҳожати йўқ. Юриб турса бўлди-да» дейишади. Ҳаётда кўп кузатилган, вақтида кўрикдан ўтмаган, таъмирталаб, техник носоз автомашиналар одатда кўнгилсизликларга сабаб бўлади. Худди шулар қаторида автомашиналарнинг ёниб кетиш ҳоллари ҳам. Масалан, кўп ҳолларда автомобиль ускуналарининг носозлиги, электр қисмлардаги таъмирлаш ишлари қоида асосида ўтказилмагани, оловдан фойдаланишда эҳтиётсизликка йўл қўйиш кабилар ёнғинга сабаб бўлган.\nОзроқ вақт ёки маблағни аяш аянчли ҳолатга олиб келиши мумкин. Ноўрин тежамкорлик оқибатида нафақат транспорт воситаси зарар кўради, балки инсон ўз жони ва соғлиғига ҳам жабр қилиб қўйиши мумкин.\nБаҳодир Очилов, ҳайдовчи: — Айрим ҳайдовчилар машинада таъмирлаш ишлари олиб боришнинг ҳам ўзига яраша қонун-қоидалари борлигини унутиб қўядилар. Масалан, яқинда бир танишим КАМАЗ русумли автоуловнинг ёқилғи бакини таъмирламоқчи бўлган. Ҳеч ким билан маслаҳатлашмай, пайвандлаш мосламасини бакка яқинлаштирган. Бир неча йиллар давомида бакга ёқилғи сингиб, ҳидланиб, буғланиб туриши маълум. Ҳайдовчи уни ювиб, шамоллатмасдан пайвандлаш ишларини бошлаб юборган. Шу вақтнинг ўзида портлаш юз бериб, нафақат машинага, балки ҳайдовчининг ўзига ҳам зарар етказган.\n«ОРТИҚЧА БЕНЗИН ОЛИБ ЮРГАНГА ЧОРА БОРМИ?»\n— Айримлар, айниқса кўп йиллик тажрибага эга ҳайдовчилар автомобилида пластик идишларга солинган заҳира ёнилғи олиб юришни одат қилган. Ана шундай «бир томонлама эҳтиёткор» ҳайдовчиларга қонуний чора кўзда тутилганми? Умуман, ёнғин келиб чиқишига ўзларининг эътиборсизлиги ёки кўра-била туриб содир этган ҳаракати сабаб бўлганларга нисбатан қандай чора кўрилади?\nР. Эсонов, Самарқанд шаҳри\nМалика Мазбудова, Халқаро ҳуқуқий ишлар бўйича адвокатлар ҳайъати аъзоси, юрист: — Аввало, автотранспорт воситасини сотиб олган ёки энди бошқараётган шахс бошиданоқ белгиланган йўриқнома билан таништирилади. Маълумки, ҳозир ҳар бир автомашина йиллик мажбурий суғурта қилинади. Суғурта қилувчи ва автомобиль эгаси ўртасида тузилган шартномада томонларнинг мажбуриятлари қаторида, ҳайдовчи нималарга алоҳида эътибор қаратиши лозимлиги ҳам белгиланган. Мажбурий талаблардан бири бу – ёнғинга олиб келувчи ҳаракатлардан тийилишдир. Автомобилда ёнилғи олиб юриш, сигарет чекиш ва бошқа шу каби ҳолатлар алоҳида қайд этилган. Шунингдек, Маъмурий жавобгарлик тўғрисидаги Қонунда белгиланган тартибни бузган, ёнғинга олиб келувчи ҳолатларни содир этган шахсларга нисбатан жавобгарлик ҳам белгиланган.\nАввало, автомобилнинг техник ҳолатидан тортиб, тозалигигача, ундан ким фойдаланаётгани ёки йўловчиларнинг ким эканлиги ҳам ҳайдовчининг қатъий назоратида бўлиши шарт. Биринчи навбатда машинанинг электр таъминловчи қисмларига эътибор қаратинг. Турли фавқулодда ҳодисалар автомашинани бошқарганда ёки тўхтаб турганида эмас, балки фойдаланмай, гаражда қолдирган пайтда ҳам содир бўлиши мумкин. Шунинг учун электр таъминоти ва шу билан боғлиқ бошқа жиҳозларни доим кўздан кечириб туриш лозим. Вақт ўтиб бузилиши, фойдаланиш муддати ўтиб кетиши ёки ишлаб чиқариш жараёнида носоз қисм қўйилган бўлиши мумкин. Иккинчидан, ёнилғи қуйиш тизими, бензин қуйиш жойи, бакнинг ўзи, қопқоғи ва бошқа ҳар бир майда-чуйда деталларга аҳамият бериш фойдадан холи эмас. Чунки ёнғин чиқариши мумкин бўлган мосламаларга бефарқ қараб бўлмайди. Бак, моторга борадиган қувурлар, албатта, соз бўлиши керак.\nАлбатта ҳайдовчи рул бошқарувига ўтирар экан, нафақат ўзи, балки атрофидагиларнинг ҳам хавфсизлигига масъулдир.\nЙўлтанламас автомобиллар пойгаси


Чегирманинг ҳам чегараси бўлиши керак\nЯқинда телеграмм каналлари орқали янги кийим дўкони очилиши муносабати билан жуда катта миқдорда чегирмалар эълон қилинаётгани ҳақидаги хабарни ўқиб қолдим. Бозордаги нарх-навонинг тенг ярми миқдорида арзонлаштирилган маҳсулотлар кимда ҳам қизиқиш уйғотмайди дейсиз. Биз ҳам оила аъзоларимиз билан арзимас пулга бир дунё нарса харид қилиш умидида дўконга бордик.\nОдамнинг кўплигидан қадам босишга жой йўқ. Бир қарашда кишида нархлар ҳақиқатан ҳам арзон экан-да, деган тасаввур уйғонади. Аммо эълонда кўрсатилган арзон буюмнинг сифати жуда паст, унинг ёнида турган сифатлироғи эса бозордагидан икки баравар қимматроқ. Бу ҳолат кўпчиликда таажжуб уйғотаётгани уларнинг юз-кўзидан шундоққина сезилиб турарди. Бир сўз билан айтганда, одамларнинг ҳафсаласи пир бўлиб, қуруқ қўл билан чиқиб кетишди.\nКучли психологик таъсир\nБугун юртимизда тадбиркорларни қўллаб-қувватлаш мақсадида кенг имкониятлар очиб берилмоқда. Бу эса ўз-ўзидан улар ўртасида соғлом рақобат муҳитини юзага келтириши аниқ. Шундай шароитда ҳамма ҳам ўз маҳсулотининг харидоргир бўлиши учун ҳаракат қилади. Айниқса, мижозлар эътиборини жалб этиш мақсадида турли чегирма ва акцияларнинг эълон қилиниши бугун урфга айланган. Бу ҳолат эса бевосита инсон психологиясига таъсир кўрсатишини ҳам эътибордан четда қолдириб бўлмайди.\n— Бирор маҳсулот ёки эълон қилинган чегирмалар ҳақидаги хабарнинг инсон психологиясига таъсири жуда кучли, — дейди психолог Шоира Исоқова. — Бунинг боиси унда фақат ижобий жиҳатларга урғу берилишидир. Аслида ҳам реклама психологияси ўз олдига кишиларни бундан беш дақиқа олдин хаёлига ҳам келмаган нарсаларни харид қилишга ундашни мақсад қилиб олган. Ёки бошқа маҳсулотлардан деярли фарқ қилмайдиган буюмга бўлган талабни оширади. Бу қармоққа тушиб қолмаслик учун эса маркетингда қўлланадиган ўзига хос усуллардан хабардор бўлиш талаб этилади. Шундагина сиз ўзингиз учун зарур ва фойдали харидни амалга оширишингиз мумкин.\nМижозларни рағбатлантириш ва қўшимча совғалар тақдим этиш жуда кўп учрайдиган ҳолат. Харид қилинган буюмга қўшимча тарзда туҳфа этиладиган маҳсулот (гарчи у кичик бўлса-да) кўпчиликда қизиқиш уйғотади.\nШундай усуллардан яна бири мутахассисларнинг тавсиялари асосида суратга олинган реклама роликлари саналади. Таклифларнинг маълум муддат доирасида чегараланиши ҳам мижозларни жалб этишда жуда фойда беради. Чунки одамлар доим камёб ва тугаб қолиш эҳтимоли юқори бўлган буюмларни харид қилишга ўч бўлишади.\nАслида маркетингга қўйиладиган асосий талаблардан бири истеъмолчиларни қизиқтириш билан бирга уларни талаб даражасидаги сифатли маҳсулот ва хизмат билан ҳам таъминлаш зарурлигидир. Бугунги бозор иқтисодиёти шароитида сиз энг, аввало, синовдан ўтган, шу кунга қадар ишончингизни қозонган маҳсулотларни танласангиз адашиб қолмайсиз.\nИстеъмолчи ҳуқуқи муҳофазадами?\nМасалага чуқурроқ ёндашадиган бўлсак, бундай вазиятда истеъмолчиларнинг ҳуқуқлари бузилишига ҳам йўл қўймаслик зарур. Ҳар қандай маҳсулот ёки хизмат кенг оммага тарғиб этилар экан, шу жиҳатни ҳам ёддан чиқармаслик талаб этилади.\n— Маълумки, савдо ва хизмат кўрсатиш субъектлари томонидан товарларни истеъмолчиларга реализация қилишда сотишнинг ҳар хил йўллари ва воситаларидан фойдаланган ҳолда турли хил акциялар ташкил этилмоқда, истеъмолчиларга чегирмалар берилмоқда, турли ютуқли ўйинлар ўтказилмоқдаки, мазкур тадбирлар амалдаги қонун нормалари ва талабларини бузмаган ҳолда ташкил этилса мақсадга мувофиқ деб ҳисобланади, — дейди Ўзбекистон истеъмолчилар ҳуқуқларини ҳимоя қилиш жамиятлари федерацияси Фарғона вилояти ҳудудий бирлашмаси раис ўринбосари Ғайрат Маматқулов. — Хусусан, Ўзбекистон Республикасининг «Истеъмолчиларнинг ҳуқуқларини ҳимоя қилиш тўғрисида»ги қонунида истеъмолчилар товар ҳақида, шунингдек, сотувчи ҳақида тўғри ва тўлиқ маълумот олиш ҳуқуқига эгалиги, сотувчи эса бу борада уларни ўз вақтида зарур, тўғри ва тушунарли маълумотлар билан таъминлаши шартлиги кўрсатиб ўтилган.\nШунингдек, қонунда сотувчилар истеъмолчиларга товар ҳақида нотўғри маълумот бериш билан истеъмолчиларни зарур истеъмол хоссаларига эга бўлмаган товар сотиб олишларига, сотиб олинган товардан кўзланган мақсадда фойдалана олмаслигига, ҳаётига, соғлиғига ёхуд мол-мулкига зарар етказилишига сабаб бўлса, бу нарса уларнинг истеъмолчиларга етказилган моддий ва маънавий зарарларни қоплаб бериш бўйича мажбуриятларини келтириб чиқаришини ҳам унутмаслиги керак.\n«Истеъмолчиларнинг ҳуқуқларини ҳимоя қилиш тўғрисида»ги қонун талабларини бузилиши маъмурий жавобгарликни, шунингдек, содир қилинган ҳуқуқбузарлик даражаси ва оқибатларига кўра, жиноий жавобгарликни ҳам келтириб чиқариши мумкин.\nНотўғри реклама тақиқланади\nЯқинда ижтимоий тармоқларда айрим супермаркетлардаги маҳсулот нархлари юзасидан кенг жамоатчилик ўртасидаги қизғин муҳокамаларни ўқиб қолдим. Кўпчилик маҳсулот нархини 10-20 сўм арзон (масалан, 13990 сўм тарзида) кўрсатиб, харидорларни ўзига жалб қилаётгани юзасидан турли мулоҳазалар билдирган. Баъзан арзимас кўринган қайтимни ололмаганлар ҳам орамизда анчагина экан. Бу усулни қўллаш ҳам психологик таъсир омилларидан бири. Аслида уни қўллашнинг ҳам қандайдир тартиб ва меъёрлари борми?\n— Ўзи ишлаб чиқараётган ёки сотаётган маҳсулотлар нархини белгилаш ҳуқуқи ишлаб чиқарувчи ёки сотувчига тегишли ҳисобланади ва бозордаги талаб ва таклиф муносабатларига кўра белгиланади — дейди Адлия вазирлиги ҳузуридаги Ҳуқуқий сиёсат тадқиқот институти катта маслаҳатчиси Нурбек Тошканов. — Нархни 10-20 сўмга арзонроқ қилиб, харидорни жалб қилиш бу — маркетинг. Маҳсулот шу нархда сотилишига эълон берилган ва у шу нархда сотиляпти. Сотиб олиш ихтиёри эса харидорнинг ўзига тегишли. Бу ерда мажбурлаш ёки харидорни алдашга уриниш ҳолати кузатилмайди.\nЛекин агар маҳсулотларга чегирмалар қўлланиши тўғрисидаги эълонда чегирма шартлари тўлиқ кўрсатилмаган бўлса, бу нотўғри реклама ҳисобланади. «Реклама тўғрисида»ги қонуннинг 13-моддасига кўра ноаниқлиги, икки хил маънони англатиши, бўрттириб юбориши, яшириб кетиши оқибатида, рекламани тарқатиш вақти, жойи ва усулига нисбатан қўйилган талабларни ва қонун ҳужжатларида назарда тутилган бошқа талабларни бузиши натижасида рекламадан фойдаланувчиларни чалғитувчи ёки чалғитиши мумкин бўлган, шахсларга, шунингдек, давлатга зарар ва маънавий зарар етказиши мумкин бўлган реклама нотўғри (инсофсиз, билатуриб ёлғон) реклама ҳисобланади.\nФуқаролар ва мансабдор шахслар томонидан нотўғри реклама берганлик эса Маъмурий жавобгарлик тўғрисидаги кодексга биноан энг кам иш ҳақининг беш бараваридан етти бараваригача миқдорда жарима солинишига сабаб бўлади.\nМисол учун чегирма деб, чегирма шартлари аниқ кўрсатилмаса, айтайлик, чегирманинг фақат битта маҳсулотга экани аниқ айтилмаса, бу чегирма тўғрисида муҳим маълумотлар қолдириб кетилиши орқали истеъмолчиларни чалғитиш ҳисобланади.\nДемак, берилган эълон нотўғри (ёлғон) реклама ҳисобланади. Мазкур ҳолат юқорида таъкидлаб ўтилганидек жавобгарликка сабаб бўлади.\nКўринадики, ҳамма нарсанинг ўз талаб ва меъёрлари мавжуд. Шундай экан, ҳар бир инсон шахсий манфаатларини кўзлаб бирор ишни амалга оширишдан аввал, бошқалар бунинг жабрдийдасига айланмаслигини ҳам ҳисобга олиши зарур. Зеро, ҳалоллик ва тўғрилик билан йўлимиз равон ва узун бўлади.\nЎтказилган тадқиқот натижаларига кўра, харидорларнинг 90 фоиздан кўпроғи ўзи учун керакли маҳсулотдан кўра, чегирмаларга катта қизиқиш билдиришади.\nАйрим мижозлар эса чегирмага асосан бирор буюм харид қилишдан кўра, ўз нархида хонадонига етказиб беришларини афзал кўрар экан.\nPsychology Today нашри ўтказган сўров натижаларига биноан, инсон психологиясига эълон матни ҳам катта таъсир кўрсатиши аниқланди. Айтайлик, 50 фоизлик чегирмага қараганда харид қилинган буюмга иккинчиси совға тариқасида берилади, деган хабар самаралироқ натижа беради.


НАТО бош котиби: Россия вакиллари билан очиқ ва жиддий музокара ўтказилди\nБош котиб Йенс Столтенберг НАТО-Россия музокараларидан сўнг журналистлар олдида чиқиш қилмоқда, Брюссель, 2016 йил 20 апрели.\nНАТО бош котиби Йенс Столтенберг қарийб икки йилдан буён илк бор учрашган Россия ва НАТО вакиллари, ўртадаги келишмовчиликларга қарамай, очиқ ва жиддий музокаралар ўтказганини билдирди.\n20 апрель куни Брюсселда бўлиб ўтган учрашувдан сўнг чиқиш қилган Столтенбергга кўра, музокаралар НАТО Россиянинг Украина шарқидаги уруш юзасидан мулоҳазасига қарши яна бир бор тасдиқлаган.\n- НАТОдаги иттифоқчиларнинг кўпи Россия буни фуқаролар уруши сифатида тақдим қилишга уринаётганидан рози эмас, - деган Столтенберг Украина шарқини айнан Россия беқарорлаштираётганини, айирмачиларга қурол-аслаҳа, маблағ, жиҳозлар билан кўмаклашаётганини урғулади.\nНАТО вакиллари ўтган ҳафта рус учоқлари АҚШ ҳарбий кемасига хавфли даражада яқинлашгани билан боғлиқ ҳодисалар юзасидан ҳам ташвиш изҳор қилганлар.\nНАТО 2014 йил мартида Қрим Россия томонидан аннексия қилинганидан бир ой ўтиб, Москва билан қарийб барча алоқаларни тўхтатиб қўйганди. Ўшандан бери Россия ва НАТО вакиллари 2014 йил июнида фақат бир марта учрашганлар.


Чимкентда «Этнодизайн-кеча ва бугун» анжумани бўлиб ўтди - Фарғона.Ру ахборот агентлиги\n20:28 msk, 12 Июль 2020\n28.12.2006 13:09 msk\n“Этнодизайн-кеча ва бугун” анжумани Жанубий Қозоғистонда илк бор ўтказилаяпти. Вилоятда шу пайтгача айни йўналишда бирорта тадбир ҳам амалга оширилмаган. Вилоят дизайнерлар уюшмаси раиси Ботирхон Давронбековга кўра, тадбирни эндиликда ҳар йили анъанавий равишда ўтказиш режалаштирилмоқда.\nЗамонавий модани миллий анъаналар услуби билан уйғунликда ривожлантириш тадбирнинг асосий мақсадларидан биридир. Тадбирдан либослар намойиши (fashion-show) ҳам ўрин олган. Унда вилоятдаги олий ва ўрта билим юртларининг дизайн бўлимлари талабалари билан биргаликда профессионал дизайнерларнинг моделлари кўриги намойиш қилинди. Тўй ва ҳашамларда, кундаликда кийишга мўлжалланган қозоқ миллий либослари билан биргаликда ўзбек атласларидан тикилган замонавий кўйлаклар кўриги ҳатто ҳакамлар ҳайъати аъзоларини ҳам ҳайратга солди.\n“Миллий дизайн мактаби кечагина пайдо бўлгани йўқ. У халқ билан бирга яшаб келаяпти. Айтиш мумкин, у тўрт минг йиллик тарихга эга. Бугунги миллий либослар кўригини томоша қилиб, унинг ҳануз тирик эканлигига, халқ билан баробар яшаб келаётганлигига яна бир бор амин бўлдим”, - дейди “Этнодизайн” жамияти раиси Омонжўл Найманбой.\n“Этнодизайн” термини бундан йигирма йил аввал муомалага киритилганлигини айтади Омонжўл Найманбой: “Бу Санкт Петербургда бўлганди. Ўшанда “Этнодизайн” терминини муомалага киритишни айнан биз таклиф қилгандик. Тўғри, бошида бу сўзни исботлашимиз анча қийин кечган. Бугун ёш дизайнерларнинг ишини кўриб, уларда халқ этнографиясидан кенг фойдаланганликларига гувоҳ бўлиб ўшанда хато қилмаганлигимизни англадим”.\nМазкур тадбир вилоят дизайнерлар уюшмаси билан вилоят ички сиёсат департаменти ҳамкорлигида уюштирилди.\n“Кўз билан кўрсанг юрак билан сезасан. Бугунги либослар кўригидан жуда таъсирландим. Биз аждодларимизни унитмаганмиз, тарихимизни биламиз. Миллий анъаналаримиз умрбоқийдир”, - дейди вилоят ички сиёсат департаменти раҳбари Баҳодир Наримбетов.\nСанъат арбоби Савле Папоновага кўра, Жанубий Қозоғистонда халқ ҳунармандчилигининг бой мероси мавжуд.\n“Жанубий Қозоғистон хазинага ўхшайди, қазсанг чиқаверадиган. Бу ерда миллий анъаналаримизнинг гўзал намуналарини учратасиз. Ҳар бир халқ ўз миллий маданияти ва санъати билангина гўзал. Биз бошқаларнинг маданиятига ёки санъатига ҳавас қилиб, уни ўзлаштириб олгандан кўра ўз миллий анъаналаримизни ривожлантирганимиз маъқул”, - дейди С. Папанова.\nСоҳа мутахасислари фикрича, мазкур тадбир, ёш дизайнерлар дунёқарашининг кенгайишига, иқтидорли ёшларнинг мода оламида ўз услубларини топишига кўмаклашади.\nТадбир доирасида кўргазма ҳам ташкил қилинган бўлиб, ундан 200 га яқин ижодий иш ўрин олган. Бу ерда қозоқ миллий қўл ҳунармандчилиги намуналарининг барча турларини учратасиз. Кўргазмада миллий тўқимачилик намуналари, каштачилик, заргарлик буюмлари каби халқ ҳунармандчилиги намуналарининг “стенд”лари намойиши ташкил қилинди.\nВилоят ҳокими ўринбосари Дархан Мингбайга кўра, ҳозирги замонда дизайн санъатини ривожлантириш жуда муҳим.\n“Замонавий дизайнни миллий анъаналаримиз билан мутаносибликда ривожлантириш мақсадга мувофиқдир. Бугунги тадбир бу соҳадаги биринчи қадам. Яратилган нарсалар намойишини тез тез уюштириб туриш лозим. Биз яқин орада реклама дизайни бўйича ҳам катта бир анжуман ўтказишни режалаштирганмиз”, - дейди Дархан Мингбай.


Ўзбеклар шажараси ва авлод – аждодлар муаммоси – UFQ\nTOPICS:ВВалиқул ИШҚУВАТОВТарихЎзбек атамаси\n24.04.2018 | 105\nМаълумки, ўзбек халқнинг келиб чиқиш масаласи ҳанузгача илмий жиҳатдан тўла ҳал қилинмаган бир муаммо бўлиб турибдики, илм фанда бу масалага ҳар- хил ёндошишлар ва қарашлар мавжуд. Н.А. Аристов, А.Ю. Якубовский, П.П. Иванов ҳамда чет эллик олимлардан М.А. Чапличка ва Х. Хуккемларнинг фикрига кўра, «ўзбек» этноними Олтин Ўрда хони Ўзбекистоннинг номи билан боғлиқ. Бошқача айтганда ўзбек номи ўша хоннинг исмидан олинган.\nВ.В. Григорьев ва А.А. Семеновлар эса Дашти Қипчоқнинг шарқий қисми, яъни Оқ Ўрдада ўша замонларда истиқомат қилган турк мўғул қавмларини ўзбеклар деб атайдилар. Таниқли тарихшунос олимллар Аҳмадали Асқаров ва Бурибой Аҳмедовларнинг «Ўзбек халқининг келиб чиқиши тарихи» («Дастлабки мулоҳазалар») мақоласида таъкидланганидек «Ўзбеклар яхлит халқ сифатида X асрга келиб шаклланади. Ҳудудий, иқтисодий маданий, тил ва тип бирлигига эга бўлди. Унинг этник жиҳатдан такомиллаша боришлиги ва этник тарихи шундан кейин ҳам то уларни миллат даражасига кўтарилгунга қадар давом этди».\nТурон номи билан аталган мамлакатимиз ҳудудларида ўтроқ ва чорвадор ҳаёт кечирган қадимий авлодлар Сўғд, Хоразм, Бақтр, Паркана ва Тохаристон номлари остидаги воҳаларда яшаганлар. Улар шарқий эроний тилларга мансуб суғдий, хоразмий, глак ва тохар тилларида мулоқатда бўлганлар. Бу халқлар жанубда форсийзабон Ажам халқи, шимолда эса туркий тилда сўзлашувчи ўтроқ ва чорвадор халқлар ва этник гурухларнинг доимий таъсири остида бўлганлар.\nМиллодан аввалги I минг йилликнинг ўрталарида ва айниқса миллоднинг V-VIII асрларида миллодаги туркий қабилаларнинг (бу халқлар у даврларда хунарлар деган умумий ном билан аталганлар) Марказий Осиёга кириб келишлари кучаяди. Улар маҳаллий халқлар билан аралаш- қуралаш яшаш жараёнини ўз бошларидан кечирадилар. Бу халқларга тил жиҳатдан қабилалар ўлканинг шарқий Эрон ва турк тилида сўзлашувчи аҳолиси таркибини этник жиҳатдан янада бойитади, туркий этник қатламнинг устунлигини бир қадар таъминлайди. Ана шу тариқа қорахонийлар ҳукмронлиги даврида туркий ўзбек халқи тўла шаклланади, ижтимоий иқтисодий ва маданий жиҳатдан ривожланади.\nТарихчи олим Бурибой Аҳмедов қайд қилганидек: «эски ўзбек тилига асос бўлиши орқали қорлиқ-чигил лаҳжаси ривож топди ва ёзма адабиёт даражасига кўтарилди. Қорлиқ чигил лаҳжаси хақида айтиш мумкинки, шу ўзбек халқининг умумий тили бўлиб қолди». Бу ҳолни Юсуф Хос Ҳожибнинг «Қутадғу билиг», Маҳмуд Қошғарийнинг «Девону луғотий турк» Аҳмад Югнакийнинг «Ҳибат ул ҳақойиқ», Аҳмад Яссавийнинг «Хикматнома» асарлари тимсолида очиқ – ойдин кўрамиз.\nVII – VIII асрларда Марказий Осиёдага туркий аҳолининг асосий қисми Чу, Еттисув, Шош, Фарғона водийси, Зарафшон ва Қашқадарё воҳаларида яшаганлар. Ёзма манбаларда бу ҳудудлар VII асрда Туркистон деб номланган. Илгариги мавзуларда қайд этилганидек ўтроқ турмуш шароитини кечирган маҳалий халқлар ҳам асосий касби чорвачилик бўлган туркий халқларга ўз таъсирларини ўтказганлар. Аммо тил нуқтаи назаридан туркий халқларнинг таъсири шу қадар кучли бўлганки араблар босқини арафасида Мовароуннаҳр ва Хоразмнинг туб ерли аҳолиси туркийлашиб бўлган эди.\nX асрнинг охири ва XI асрнинг бошларида Марказий Осиёнинг катта ҳудудларида Қорахонийлар давлати вужудга келади. Қорахонийлар билан бирга ўлкага кўчиб келган бир талай қабилалар: тургашлар, тухсилар, қорлиқлар, чигиллар, яғмолар, ўғизлар, арғинлар ва бошқа туркийзабон жуда катта салбий таъсир курсатдилар. Бироқ Чингизхон қўшини таркибида мўғуллар билан бир қаторда жуда кўплаб турклар ва турклашган мўғуллар ҳам бор эди. Жалонлар, қурловутлар, буркутлар, манғитлар, қўнғиротлар, бахринлар ана шулар жумласидандир. Бу қабилалар шак шубҳасиз ўзбек халқининг этник таркибини янада бойитадилар албатта. Аммо то XV асрга қадар улар ўзбек номи атамаси билан юритилмаган, балки Турк деб ёки қабилалар номи билан аталганлар.\nXV асрдан эътиборан Дашти Қипчоқда яшаб келаётган ўзбек номи Мовароуннаҳр ва Хоразм этник дунёсига кириб келди ва ном кейинчалик бутун бир миллатнинг номи бўлиб қолди. Айтмоқчимизки, Дашти Қипчоқда яшаб келган кўчманчи чорвадор туркий ўзбек қабилаларнинг номи Мовароуннаҳр ва Хоразмда қадим замонлардан бери яшаб истиқомат қилиб келаётган сартлар ва барча туркий халқларга нисбатан қўлланадиган бўлди. «Ўзбек» атамаси кейинчалик маҳаллий халқлар ўртасида истеъмолда кенг тарқалган «сарт» атамасини ҳам муомаладан суриб чиқаради.\n«Сарт» сўзининг маъноси турли даврда мазмунан бойиб борган. Масалан, «Сарт» деганда дастлаб савдо аҳли тушинилган, сўнг ҳунарманд ва деҳқонлар ҳам сарт деб аталган. Сорт умуман ерли, ўтроқ аҳоли бўлиб, туркийлашган суғдийлар, хоразмийлар эди. Араб манбаларида «сарт» дейилганда Мовароуннаҳрдаги ҳамма мусулмонлар кўзда тутилган. Мўғуллар Хоразмшоҳнинг барча фуқароларини «сартлар» деб атаганлар. Навоий замонида барча тожикларни «сарт» деб аташ расм бўлган. Хулоса шуки, «сарт» сўзи дастлаб аҳолининг этник номи бўлмаган. Бу ном аҳолининг касб корига қараб фарқловчи ибора бўлганлиги учун элат номини англатилмаган.\nБир қатор муҳим тарихий манбаларни (Гардизий, Рашидуддин, Ҳамдуллоҳ Казвиний, «Искандар аноними», Хондамир, «Товорихэ гузиде нусратнома», «Меҳмон номаи Бухоро», «Тарихи Абдулхайрхоний» каби асарлар) чуқур ўрганиш шуни кўрсатдики, «ўзбек» этномини хусусида билдирган сўнгги фикр ҳақиқатга бир қадар яқин.\n«Ўзбек» этноними XIX асрнинг 60-йилларида пайдо бўлган. «Ўзбеклар» деганда XIV аср бошида Олтин Ўрдадан ажралиб чиққан Дашти Қипчоқнинг шарқий қисмида, яъни ҳозирги Қозоғистон ва Ғарбий Сибирда кўчиб юрган турк мўғул қавмлари назарда тутилган. Лекин шундан келиб чиқиб ўзбеклар халқ сифатида XIV аср ўрталаридан маълум деган хулоса чиқариш асло мумкин эмас. Ўзбеклар, қозоқлар, қорақалпоқлар ва бошқа туркийзабон халқларнинг аждодлари қадимдан ҳозирда истиқомат қилиб келаётган худудларда кун кечирганлар, аммо ўша замонларда улар ўзбеклар, қозоқлар, қорақалпоқлар деб аталмаганлар. Улар умуман турк деб ёки ўзлари мансуб бўлган қабилаларнинг (буркут, найман, дўрмон, қунғирот, манғит ва ҳоказо) номи билан аталиб келганлар. Бу хусусда «Тарихи арбаъулус»да ўта муҳим маълумотлар келтирилганким, уларнинг илм-фан хусусан ўзбек халқининг этник тарихи ва келиб чиқишини ўрганиш учун аҳамияти бениҳоя каттадир.\nАсарда мана буларни ўқиймиз: «… Туҳтойхоннинг давлати поёнига етгандан кейин Ҳазрат Султон Муҳаммад Ўзбекхон … тахтга ўтирди. Ўзбек улусини уйга нисбат берадилар. Ҳижрий 712 йилда (мелодий 1312-13 йилда) салтанат тахтидан жой олди. Айтишларича… тахтга ўтиргандан саккиз йил ўтгач, машойихлар ва мусулмонлар шайхи, авлиёлар қутби ҳазрат Занги Отанинг, – Аллоҳ унинг қабрини мунаввар қилсин, – ишорати билан жаноби сайидзодалар, Аллоҳнинг иродаси билан йўлдан адашувчиларни тўғри йўлга солувчи, муридларнинг пиру муришди, толибларнинг йўлловчиси ҳазрат Саййид Ота, – Аллоҳ унинг сирини муқаддас қилсин, яъни Занги Отанинг халфаси орқали, – ҳар иккалаларига ҳам Аллоҳнинг раҳмати ёғилсин… ҳижрий 720 йили (мелодий 1320 й.) ислом динини қабул қилиш шарафига муяссар бўлдилар» Бу қисқа баёнотнинг тафсилоти «Мақомати ҳазрат Сайид Ота» китобида ёзилган ва зикр этилган.\nСултон Муҳаммад Ўзбекхон ўзининг эл улуси билан илоҳий саодат ва фазилатга етишгач, ҳазрати Сайид Отанинг ғайб ишорати ва Аллоҳнинг инояти билан уларнинг барчасини Мовароуннаҳр диёри сари олиб келди. Ҳазрати Сайид Отага, унга Аллоҳнинг раҳмати ва ризолиги бўлсин, қулоқ солишдан бўйин товлаганлар, бу саодатдан бебаҳра ҳолда у ерда (Дашти Қипчоқда) қолдилар ва «қалмоқ» деган номга мансуб бўлдиларки бунинг маъноси қолган демакдир.\nҲозиргача Сайит Ота – унга Аллоҳнинг раҳмати ва ризолиги бўлсин, – ҳамда Султон Муҳаммад Ўзбекхон билан ҳамроҳликда Мовароуннаҳрга келган кишилардан: «Бу келган ким?» – деб сўрардилар. Уларнинг сардори ва подшоҳи Ўзбекхон бўлгани учун уларни «ўзбек» деб атадилар. Шу сабабдан ўша замондан бошлаб Мовароуннаҳрга келган кишилар «ўзбек» деб атала бошланди. Дашти Қипчоқда қолиб кетган кишилар эса «қалмоқ» бўлдилар.\nТуркистон диёрининг ерига ётганда давр ўтиши билан бу сарзаминда яшаган турк кишилар аслида улар билан яқинликка эга бўлганликлари сабабли ўзбек улусига қўшилиб кетдилар, Ўзбекхон билан бирга келганлар Сайит Отанинг муридлари эди. Султон Муҳаммад Ўзбекхоннинг исломдан аввалги подшоҳлигининг муддати саккиз йил, исломдан кейингиси эса ўттиз йил эди. Ўзбек халқининг халқ сифатида шаклланишига назар ташлар эканмиз, таниқли венгер олими Ҳерман Вамберининг «Бухоро ёхуд Мовароуннаҳр тарихи» номли китобидан талайгина маълумот олиш мумкинлигини кўрамиз. У китобнинг «Ўзбеклар ва Шайбоний Муҳаммадхон» номли қисмида шундай дейди. «Турк халқининг қадимдан қолган бир одати бор: агар ҳукмдорлардан биттаси мамлакатни яхши идора қилса ёхуд мамлакатга янги бир усул ва тартиб киритиб, ўзига хос хизмат кўрсатса унинг номини мангу қолдиришга ҳаракат қилади. Шу тариқа у бир тарафдан ўзининг ҳукмдорини қавм бошлиғи ўрнига қўяди-да, бу билан баробар ва умумжаҳон тарихига киришини гўзал бир суратда ифода қилади.\nМасалан биз бу ҳаяни салжуқийларнинг катта қувват ва шиддат билан ғарбий Осиёга кириб борганида ва кейинги қадимги Шарқ (Византия) императорлиги ўрнида ўзлари ҳукумат таъсис этган туркларда кўрамиз. Улар ўзларини биринчи ислоҳатчи, қонунчи бўлган подшоҳлари Усмон номига нисбат бериб усмонли деб атамоқдалар Худди шу ҳол Кўк Ўрданинг шарқида Волга билан Орол денгизи орасида яшовчи турк – мўғул қабилаларида ҳам мавжуд; улар Жўпш сулоласидан тўққизинчи ҳукмдор бўлган Ўзбекхон исмига нисбат бериб ўзларига бир сиёсий қўшма ном -ўзбек номини қабул қилганлар. Ўзбекнинг ҳарфдан маъноси «шахсан» «ўзига мустақил хўжайин», эркин демакдир. Шаён диққатга сазоворки бу сўз муҳим маъноли унвон исми бўлиб, эски венгерларда ҳам учрайди. Абулғози ўзининг «Шажараи турк» асарида улар ҳақида шундоқ нақл қилади: «Ўзбекхон ҳар кимни хизматига қараб ҳурмат ва тақдир этар эди. У ўзининг халқини ислом динига киргазди ва у орқали кўп одамлар ислом динига мушарроф бўлдилар. Шу боис Жўжи халқи ўзига ўзбек номини қабул этди ва бу ном унга охирги замонгача қолажакдир.\nҲаммер ҳақли равишда айтганидек: “Ўзбекхон ўз халқининг маҳдийсигина эмас, балки қипчоқ тахтига зийнат берган тўрт улуғ ҳукмдорининг (кейингиси учтаси – Боту, Барака, Тўхтамиш) учинчисидир.\nАраб сайёҳи ибн Батутта тарафидан зикр этилган ҳамда темурийлар ҳокимияти вақтида зоҳир бўлган бу ном Ўзбекхоннинг ўз даврида ҳам ундан кейинги йилларда, яъни унинг пасллари ҳукмронлик қилган пайтларда ҳам бир муҳим вазифани бажармади. Фақат 150 йилдан сўнг, кучли Олтин Ўрда давлати тўрт қисмга бўлиниб, Русияни татар ҳокимияти остидан халос этган Иван Василевичнинг кураши оқибатида юқори Волгада Жужи авлодининг ҳукмронлиги тугатилди. Шундан сўнг биз ўзбекларнинг ҳокими Абулхайрхоннинг Сарой ҳокимиятига ижоат қилишдан бош тортганини, хонлик олий ҳуқуқидан фойдаланувчи шаҳзодалар ҳам тобелар орасида бўлганини кўрамиз.\nШимолдаги христиан дунёси ислом ҳукумати устига қилган тажовуз вақтида Абулхайрхон ўзининг чодирлари ва кўчманчи халқи билан аста – аста Шарқий саҳро вилоятлари ичига чекинишга мажбур бўлди. Кўк Ўрданинг сўнгги хони Кичик Муҳаммаднинг (инқирозидан) у хийла аҳамият касб этиб, шу даражага етдики темурийлардан Абусаид, Муҳаммад Жўги, Хусайин Бойқаро, юқорида баён қилинганидек, ундан ҳимоя сўрадилар. Кичик Муҳаммаднинг инқирозидан сўнг Қипчоқда Жўжи тахти бутунлай емирилиб кетди.\nЎзбеклар ғарбдаги Сарой ва жанубдаги Мовароуннаҳрда, ривожланган ислом маданиятидан узоқда яшар эди. Улар ўтроқ ҳаётга аввалдан кўникиб, темурийларнинг юксак маданиятга интилишлари туфайли нозиклашиб, эски туркларча жанговарлиги сустлашиб қолган қардошларига нисбатан Турон лашкарига хос қаттиққўлликни ўзларида кўпроқ сақлаган эдилар. Ислом дини булар орасида номига тарқалган эди, ўзбек халқининг ўзи каби турмуш тарзи ҳам тўрк-мўғул халқининг қоришиб кетган урф одатларидан иборат эди. Аму ва Сирдарё буйларидаги турклар тадрижан тил ва адабиёт бирлиги ва Эрон ҳаётининг нозик ҳатлари билан таниш бўлган бир пайтда ўзбеклар ҳануз қўй ва от териларига сорилган ҳолда гуяндорлик билан машғул эди.\nЎзбеклар доимий ўтроқ яшай бошлаганларидан кейингина ўзларининг аввалги қўполикларини ташлаб юбордилар. Илк бор чиғатой номи билан Мовароуннаҳрнинг маданиятли ўтроқ туркий халқ, ўзбек номи билан эса шимол ғарбдаги маданиятсиз саҳро аҳолиси аталар эди. Бу муносабат кейинчалик бутунлай ёки янги замонга қадар аксинча англатиладиган бўлди, яъни ўзбек аввалги чиғотой ўрнини олди қирғиз ёки қозоқ деб маданиятсиз туркларни атай бошладилар.”\nДашти Қипчоқнинг Шарқий қисми ва Ғарбий Сибир Ўзбекхон Олтин Ўрда тахтига ўтирмасдан бирмунча олдин ҳам “Ўзбек” улуси деб аталган. Демак, шу катта маконда кўчиб юрган турк мўғул қабилалари “ўзбек” деган битта умумий ном билан аталган.\nШу пайтгача фанда «ўзбек» халқ номи сифатида, XV аср охири XVI аср бошида Дашти Қипчоқдан кўчиб ўтган деган фикр ҳукмрон эди. «Тарихи арбаъи улус»да келтирилган парчадан «ўзбек» халқ номи сифатида Мовароуннаҳрга XIV асрнинг биринчи яримда, балки ундан ҳам олдин кириб келганлиги маълум бўлади. Бу маълумот шубҳасиз, ўзбек халқининг этник тарихини ўрганишида муҳим аҳамият касб этади.\nмуаллиф: Валиқул ИШҚУВАТОВ